957 kes hari ini

KUALA LUMPUR, 15 Rabiuawal 1442H, Ahad – Kes positif baharu COVID-19 hari ini kembali meningkat kepada 957 kes berbanding 659 semalam, dengan kesemuanya melibatkan penularan dalam negara, menurut Ketua Pengarah Kesihatan, Tan Sri Dr Noor Hisham Abdullah.

Bagaimanapun menurutnya, jumlah kes pulih sepenuhnya mencatatkan jumlah yang tinggi iaitu sebanyak 972 kes menjadikan kumulatif kes pulih sepenuhnya sehingga kini sebanyak 22,220 kes atau 68.4 peratus daripada jumlah keseluruhan kes sebanyak 32,505 kes.

Sebanyak 97 kes positif COVID-19 sedang dirawat di Unit Rawatan Rapi dengan 27 kes memerlukan bantuan pernafasan, dan tiada kematian direkodkan hari ini, menjadikan jumlah kumulatif kes kematian COVID-19 kekal, 249 kes.

Dalam satu kenyataan mengenai perkembangan COVID-19 dalam negara hari ini, Dr Noor Hisham berkata kesemua kes baharu hari ini melibatkan kes-kes di Sabah sebanyak 644, Selangor (225), Pulau Pinang (23), Labuan (18), Terengganu (15), Sarawak (11), Negeri Sembilan (8), Perak (5) dan Kuala Lumpur (4).

Selain itu, Kedah, Melaka, Johor dan Putrajaya, masing-masing mencatatkan satu kes.

Dr Noor Hisham menjelaskan jumlah kes tinggi di Sabah dan Lembah Klang yang menyumbang kepada 874 kes adalah berikutan lebih banyak pengesanan dibuat di lapangan termasuk pengesanan kontak rapat, dan saringan di kawasan Perintah Kawalan Pergerakan Diperketatkan (PKPD) di Plaza Hentian, Kajang yang mana 91 kes baharu dilapor hari ini.

Selain itu menurutnya 80 kes berkaitan pusat tahanan sementara dan kluster-kluster penjara dilaporkan hari ini, yang terdiri daripada Pusat Tahanan Sementara Tawau sebanyak 54 kes, Kluster Penjara Seberang Perai (14), Kluster Penjara Kepayan (6), Kluster Benteng LD (3) dan Kluster Rumah Merah (3).

Dr Noor Hisham berkata, dua kluster baharu turut dikesan iaitu Kluster Usaha melibatkan daerah Klang dan Petaling di Selangor; serta Kluster Tembaga yang melibatkan daerah Timur Laut dan Barat Daya Pulau Pinang

Bagi Kluster Usaha, dari 25 individu yang disaring sehingga hari ini termasuk kes indeks ke 30,697 yang dikenal pasti positif COVID-19 Jumaat lepas, sebanyak 16 lagi disahkan positif hari ini, lima negatif dan tiga lagi masih menunggu keputusan.

Manakala, bagi Kluster Tembaga, dari kes indeks ke 29,359 yang dikenal pasti positif, Rabu lepas, saringan ke atas kontak rapatnya telah mengesan enam lagi kes positif COVID-19 dan kesemua mereka telah dimasukkan ke Hospital Pulau Pinang.

Mengulas lanjut, beliau berkata, sehingga pukul 12 tengah hari ini di bawah kluster berkenaan sejumlah 69 individu telah disaring, yang menyaksikan tujuh kes dikesan positif, 13 negatif dan 49 lagi masih menunggu keputusan. – Bernama


Surat terbuka buat Netflix Malaysia: Lawak sangatkah?

KEPADA kurator akaun Twitter Netflix Malaysia, warkah ini ditulis dalam tempoh tiga hari sebelum negara kita menyambut Hari Kebangsaan ke-63.

Di saat seluruh rakyat Malaysia berdukacita dengan kejadian gantung bendera terbalik, ada lagi yang masih tidak sensitif dengan perkara yang sudah menjadi identiti negara.

Dalam hal ini, saya merujuk kepada soal bahasa kebangsaan: Bahasa Melayu.

24 Ogos 2020, akaun Twitter rasmi Netflix Malaysia menghantar satu ciapan: “Real talk, what are some of the funniest show titles, kalau we translate to Malay? We’ll start: Bird Box -> Kotak Burung.”

Pautan: https://twitter.com/NetflixMY/status/1297896448068026371?s=19

Ciapan tersebut bertujuan mengajak pengikut untuk menterjemah tajuk filem/drama kepada bahasa Melayu dan kedengaran kelakar.

Sudahlah begitu, ciapan tersebut turut menggunakan bahasa rojak.

Kelakarkah kalian berbuat begitu wahai Netflix Malaysia? Dalam warkah ini saya ingin mengingatkan kurator Netflix  Malaysia tentang beberapa perkara.

1. Jangan mempersendakan bahasa kebangsaan dengan menterjemah secara langsung bahasa asing.

Kerja penterjemahan mempunyai disiplinnya sendiri. Terjemahan bukan kerja mengalih maksud perkataan sahaja, tetapi memerlukan pengertian makna menyeluruh.

Pemilik akaun Twitter @karimmohd_ membalas ciapan tersebut dengan berkata bahawa terjemahan yang tidak cukup bijak akan menyebabkannya jadi bahan ketawa.

Terjemahan tidak seharusnya dilakukan secara literal.

2. Bahasa merupakan elemen penting dalam perlembagaan negara. Perkara 152 Perlembagaan Persekutuan memperuntukkan bahasa Melayu sebagai bahasa kebangsaan.

Perlembagaan tidak menghalang penggunaan bahasa Inggeris atau bahasa apa sekali pun. Tetapi, tidak perlu kurang ajar memperlekeh bahasa Melayu. Maaf, saya terpaksa terus terang.

3. Dalam salah satu ciapan balas, kurator Netflix Malaysia mempersendakan karya sastera negara dengan mengatakan bahawa terjemahan kepada Jane Si Anak Dara seperti pelajaran Komsas tingkatan empat.

Adakah kuratornya cuba mengatakan bahawa tajuk-tajuk komponen sastera pelajar sekolah sesuatu yang kelakar?

Hal ini amat tidak wajar. Karya sastera dan kreatif merupakan khazanah yang dihasilkan dengan keringat penulis.

Jika anda membaca karya atau menonton filem Inggeris, silakan. Cuma, hormat karya sastera negara kita.

5. Apabila menyentuh soal bahasa, saya selalu cemburu dengan negara jiran. Cuba lihat akaun Netflix Indonesia. Mereka menggunakan bahasa Indonesia dalam ciapan di Twitter. Hal ini wajar dicontohi.

6. Selepas empat hari, ciapan tersebut masih kekal walaupun ramai yang sudah menegur secara terus tetapi, ciapan tersebut tidak dipadam dan tiada permohonan maaf.

Ini menggambarkan sikap tidak sensitif pihak Netflix Malaysia. Oleh kerana itu, surat ini juga ditulis secara terbuka.

Harapan saya, Netflix Malaysia tampil memohon maaf dan memadam siaran tersebut. Kita sudah 63 tahun merdeka.

Sepatutnya tiada lagi keterlanjuran seperti ini. Jika T Alias Taib dalam madahnya dalam Di Sisi Pelita Minyak Tanah mengibaratkan tulisan jawi seperti cincin di jari si anak dara.

Bahasa kebangsaan pula boleh diibaratkan seperti cincin di jari manis sebagai tanda dia milik seseorang, bahasa Melayu ibarat cincin yang menjadi tanda kepada identiti bangsa dan negara.

Sempena bulan kemerdekaan ini, mari kita perelokkan penggunaan bahasa Melayu kita baik dalam penulisan mahupun pertuturan.

Salam merdeka.

Nor Syamimi binti Musa
AJK Seni dan Budaya
Ikatan Muslimin Malaysia (ISMA)


UAE kekal jadi negara paling selamat dari pengganas

ABU DHABI, 27 Jamadilakhir 1444H, Jumaat – Indeks Keganasan Global (GTI) memaklumkan Emiriah Arab Bersatu (UAE) mengekalkan kedudukannya sebagai salah satu tempat paling selamat di dunia.

GTI menyediakan ringkasan menyeluruh mengenai trend dan corak global yang mempengaruhi keganasan sepanjang dua dekad yang lalu, berdasarkan analisis pelbagai keadaan sosial dan ekonomi serta faktor geopolitik yang berpengaruh.

Agensi Berita Emiriah pada Khamis melaporkan, UAE adalah salah satu negara paling selamat di seluruh dunia, dengan risiko ‘sangat rendah’ terhadap penyebaran aktiviti keganasan.

Ia juga dianggap sebagai salah satu negara yang paling berkesan dalam mengambil langkah memerangi aktiviti pengganas dan ekstremis.

Kedudukan itu berdasarkan penemuan daripada Institut Ekonomi dan Keamanan, yang bertanggungjawab untuk indeks dan menerbitkan keputusannya setiap tahun.

GTI merupakan salah satu petunjuk yang dipantau oleh Kementerian Luar dan Kerjasama Antarabangsa (MoFAIC).

Datanya disokong oleh Inisiatif Keamanan dan Kestabilan Global.

MoFAIC menyediakan laporan nasional mengenai usaha UAE memerangi keganasan, menggambarkan peranan aktif kementerian, agensi yang prihatin dan jawatankuasa teknikal kerajaan dalam memerangi ekstremisme. – Agensi


Patuh SOP, sesi persekolahan dapat diterus dengan selamat

BANGI, 23 Syaaban 1442H, Isnin – Pelajar, guru dan warga sekolah diingatkan agar mematuhi prosedur operasi standard (SOP) pada setiap masa bagi memastikan sesi persekolahan dapat diteruskan dengan selamat, kata Menteri Kanan Pendidikan Datuk Dr Radzi Jidin.

Beliau berkata pelajar terutamanya perlu sentiasa mematuhi SOP sewaktu tiba di sekolah dan semasa proses penyuraian selepas tamat sesi persekolahan bagi mengelak penularan COVID-19 dalam kalangan mereka dan juga warga sekolah.

“Kita sudah ada SOP cukup lengkap dan teratur, apa yang penting adalah pematuhan, ibu bapa juga perlu sentiasa mengingatkan anak-anak supaya mematuhi SOP ditetapkan.

“Kita tekankan kepada pihak sekolah setiap SOP yang ditetapkan itu mestilah dipatuhi dan murid perlu sentiasa diingatkan agar mematuhi SOP,” katanya.

Beliau berkata demikian kepada pemberita selepas melawat Sekolah Menengah Kebangsaan Dato’ Abu Bakar Baginda, Sungai Merab di Bandar Baru Bangi pada hari pertama pembukaan semula sekolah menengah untuk Kumpulan B.

Turut hadir, Ketua Setiausaha Kementerian Pendidikan Datuk Yusran Shah Mohd Yusof.

Pembukaan semula sekolah menengah pada 4 April (semalam) melibatkan Kumpulan A iaitu Johor, Kedah, Kelantan dan Terengganu, manakala Kumpulan B memulakan persekolahan pada hari ini.

Dalam pada itu, Radzi berpuas hati dengan perjalanan pembukaan sesi persekolahan secara bersemuka membabitkan sekolah menengah pada hari ini. – Bernama


COVID-19: Lima kes baharu, empat daripadanya penularan tempatan

KUALA LUMPUR, 23 Zulkaedah 1441H, Rabu – Sebanyak lima kes COVID-19 baharu dilaporkan hari ini dengan empat daripadanya membabitkan kes penularan tempatan manakala satu lagi kes import.

Ketua Pengarah Kesihatan, Datuk Dr Noor Hisham Abdullah berkata, dengan penambahan kes baharu itu, jumlah kumulatif kes di Malaysia kini sebanyak 8,734, manakala jumlah kes aktif dengan kebolehjangkitan adalah 86 kes.

Katanya, kes import berkenaan membabitkan seorang warga asing yang dibenarkan masuk ke Malaysia atas urusan kerja.

“Bagi kes penularan dalam negara, satu melibatkan bukan warganegara iaitu kes saringan bergejala di Kuching, Sarawak dan pesakit telah dimasukkan ke Hospital Umum Sarawak untuk rawatan.

“Tiga lagi kes, melibatkan warganegara iaitu satu kes saringan prapembedahan di Hospital Sungai Buloh, Selangor manakala dua lagi masing-masing di Sarawak, membabitkan kes saringan kontak rapat kepada kes positif COVID-19 (kes ke-8,732) dan satu kes saringan petugas kesihatan di sebuah pusat perubatan,” katanya dalam kenyataan.

Dr Noor Hisham berkata, hari ini juga tiada kes kematian direkodkan, dengan jumlah keseluruhan maut akibat wabak itu kekal 122 kes atau 1.39 peratus daripada jumlah keseluruhan kes.

Katanya, dua kes pulih direkodkan hari ini menjadikan jumlah kumulatif kes pulih sepenuhnya sebanyak 8,526 kes atau 97.6 peratus daripada jumlah keseluruhan kes.

Selain itu, katanya, terdapat lima kes sedang dirawat di Unit Rawatan Rapi (ICU) dengan satu daripadanya memerlukan bantuan pernafasan. -Bernama


Takiyuddin mengaku buat draf perjanjian TPM

BANGI, 12 Zulhijjah 1443H, Selasa – Datuk Seri Takiyuddin Hassan mengaku membuat draf perjanjian berkaitan jawatan Perdana Menteri (TPM).

Beliau bagaimanapun menjelaskan penglibatannya membuat draf perjanjian berkenaan dilakukan atas kapasiti sebagai Menteri di Jabatan Perdana Menteri (Undang-Undang), ketika itu.

“Saya adalah bekas Menteri Undang-Undang, jadi semua berkaitan dokumen undang-undang saya akan diminta membuat berkenaannya, bukannya kerana saya adalah Takiyuddin.

“Ia (isu TPM) bukan satu perjanjian, sebaliknya dipanggil sebagai Memorandum Perjanjian (MoA),” katanya seperti dipetik akhbar tempatan, hari ini.

Semalam, Tan Sri Muhyiddin Yassin menjelaskan bahawa sememangnya wujud perjanjian mengenai jawatan Timbalan Perdana Menteri dan kouta anggota Kabinet.

Katanya, beliau menandatangani perjanjian itu bersama-sama Perdana Menteri, Datuk Seri Ismail Sabri Yaakob dan disaksikan oleh Setiausaha Agung PN, Datuk Seri Hamzah Zainuddin serta Tan Sri Annuar Musa.

Malah, Muhyiddin berkata, draf perjanjian itu digubal oleh Setiausaha Agung PAS – Takiyuddin.

Perkara itu dijelaskan Muhyiddin selepas Presiden PAS, Tan Sri Abdul Hadi Awang menyatakan tiada sebarang perjanjian dibuat berhubung pelantikan jawatan Timbalan Perdana Menteri, antara PN dengan Perdana Menteri.

Mengulas perkara itu, Takiyuddin hari ini mengakui beliau sendiri tidak pasti sama ada Tan Sri Abdul Hadi mengetahui mengenainya atau sebaliknya.

“Mungkin kenyataannya (Abdul Hadi) sebelum ini (mengenai tidak wujud perjanjian Muhyiddin-Ismail Sabri) adalah jawapan secara spontan,” katanya.

Jelas Takiyuddin lagi, kewujudan jawatan TPM menerusi Perdana Menteri sebelum dari kerajaan ditadbir Ismail Sabri adalah melalui perkara dinamakan sebagai konvensyen iaitu suatu amalan yang tiada dalam perlembagaan.

“Justeru, perlantikan TPM berada pada kehendak Yang Dipertuan Agong (YDPA).

“Jadi bila tiada dalam Perlembagaan, maka terpulang kepada YDPA sama ada hendak lantik TPM atau terpulang (sebaliknya).

“Jadi, tidak boleh kata wajib melantik TPM walaupun Perdana Menteri berhak atas hak prerogatifnya ingin melantik TPM jika beliau berasa memerlukannya,” katanya.


Barat cipta ‘persepsi’ tuduh Islam ganas dan tak bertamadun

BANGI, 13 Rabiulawal 1442H, Jumaat – Barat memainkan persepsi keganasan – dengan ‘membuat cerita’ bagi meraih sokongan dan menggambarkan seolah-olah mereka mangsa keganasan Islam.

Walhal, keganasan berkenaan dirancang untuk menuduh umat dan agama Islam sehingga digambarkan sebagai ganas, tidak bertamadun serta lemah.

Oleh itu, wujudlah pelbagai istilah yang dilabelkan kepada Islam seperti jihadis, ekstremis, Taliban, ISIS, fundamentalis dan golongan ‘hard-line’.

Hakikatnya, sistem demokrasi, kebebasan bersuara dan seruan hak asasi manusia yang datang dari Barat adalah palsu, kata Ketua Setiausaha Kluster Dakwah Ikatan Muslimin Malaysia (ISMA), Mohd Noor Azib Asmangi.

Katanya, sesiapa yang mengamati sejarah umat Islam zaman-berzaman pasti akan berjumpa plot-plot perancangan jahat Barat untuk menghancurkan dunia Islam.

“Keganasan dirancang dan dicipta oleh Barat tetapi menuduh agama dan umat Islam keseluruhannya,” katanya dalam kenyataan, hari ini.

Beliau berkata, Barat menggunakan propaganda media sebagai senjata utama untuk membina persepsi salah ketika merancang menjatuhkan kerajaan Uthmaniyah.

“Berita di tangan mereka, disebar ke seluruh pelosok dunia. Akhirnya menimbulkan kekacauan dan keadaan tidak stabil dalam negara.

“Kesannya rakyat hilang percaya kepada khalifah (sultan) dan bertukar wala’ kepada Barat atas topeng kebebasan dan demokrasi,” katanya.

Menyifatkan Malaysia juga seolah-olah sama, Mohd Noor Azib berkata, laungan kebebasan bersuara dan hak asasi manusia dicanang oleh media, kononnya mengangkat sistem demokrasi, walhal membelenggu masyarakat dengan corak pemikiran liberal.

“Orang Melayu terus digambarkan sebagai lemah, malas, mudah lupa, tidak pandai berniaga dan macam-macam kelemahan.

“Disogok dengan duit sampai sebati dengan rasuah. Hilang jati diri dan cintakan tanah air serta tergadai maruah,” katanya.

Justeru, beliau mengingatkan umat Islam supaya tidak terperangkap dengan mainan persepsi media Barat.

“Begitulah peranan media Barat yang didukung Zionisme di belakangnya.

“Menggambarkan seolah-olah mereka adalah mangsa keganasan Islam, walhal mereka yang sedang memangsakan kita,” katanya.


51.1 peratus populasi Malaysia kini lengkap divaksin: JKJAV

KUALA LUMPUR, 3 Safar 1443H, Jumaat – Seramai 16,680,780 individu atau 51.1 peratus populasi keseluruhan di Malaysia telah lengkap menerima suntikan vaksin COVID-19 setakat semalam, menurut Jawatankuasa Khas Jaminan Akses Bekalan Vaksin COVID-19 (JKJAV).

Melalui perkongsian infografik di laman Twitter rasminya hari ini, JKJAV memaklumkan seramai 21,080,152 individu atau 64.5 peratus daripada populasi keseluruhan pula sudah mendapat sekurang-kurangnya satu dos suntikan.

Sebanyak 322,346 dos vaksin COVID-19 yang merangkumi 133,861 dos pertama dan 188,485 dos lengkap turut diberikan semalam, menjadikan kumulatif pemberian vaksin menerusi Program Imunisasi COVID-19 Kebangsaan (PICK) kini sebanyak 37,714,587 dos.

PICK dilancarkan pada 24 Feb lepas bagi memberikan vaksinasi untuk membendung pandemik COVID-19 di seluruh negara. – Bernama


PKPB di seluruh negara kecuali Pahang, Kelantan, Perlis, Sarawak

KUALA LUMPUR, 21 Rabiulawal 1442H, Sabtu – Perintah Kawalan Pergerakan Bersyarat (PKPB) akan dilaksanakan di seluruh negeri di Semenanjung kecuali Pahang, Perlis dan Kelantan, berkuat kuasa selama empat minggu bermula 9 Nov hingga 6 Dis depan.

Menteri Kanan (Kluster Keselamatan) Datuk Seri Ismail Sabri Yaakob berkata penguatkuasaan PKPB itu, dilaksanakan selepas Sidang Khas Majlis Keselamatan mendengar pembentangan Kementerian Kesihatan (KKM) berhubung peningkatan kes positif COVID-19, di beberapa negeri di Semenanjung.

“Pelaksanaan PKPB ini bagi membolehkan KKM melaksanakan saringan secara bersasar dan mengurangkan pergerakan dalam kalangan komuniti, di samping untuk mengekang penularan COVID-19 di negeri-negeri ini,” katanya pada sidang media perkembangan Perintah Kawalan Pergerakan Pemulihan (PKPP) di sini, hari ini.

Susulan daripada langkah itu, Ismail Sabri berkata PKPB di Kuala Lumpur, Putrajaya, Selangor dan Sabah, yang sepatutnya tamat pada 9 Nov ini juga akan bersambung serentak dengan penguatkuasaan PKPB di tujuh negeri lain di Semenanjung.

Beliau berkata, SOP bagi PKPB berkenaan adalah sama seperti yang diumumkan sebelum ini antaranya pergerakan merentas daerah, negeri tidak dibenarkan kecuali kes-kes kecemasan dan perlu mendapat kebenaran daripada polis. – Bernama


Sah 8 individu tanding jawatan Naib Presiden UMNO

KUALA LUMPUR, 7 Syaaban 1444H, Selasa – Lapan individu disahkan bakal bertanding bagi merebut jawatan Naib Presiden pada pemilihan UMNO kali ini.

Presidennya, Datuk Seri Ahmad Zahid Hamidi berkata, jumlah itu adalah muktamad walaupun Datuk Seri Zambry Abd Kadir menarik diri daripada bertanding jawatan tersebut.

“Setakat ini, bagi jawatan Naib Presiden adalah lapan orang  disahkan bertanding walaupun kita tahu Zambry telah tarik diri, jumlah yang bertanding tetap lapan orang,’ katanya seperti dilapor media tempatan.

Lapan individu yang bakal bertanding termasuk dua penyandang iaitu Ahli Parlimen Kota Tinggi, Datuk Seri Mohamed Khaled Nordin dan Ketua UMNO Bahagian Padang Terap, Datuk Seri Mahdzir Khalid.

Selain itu, Ahli Parlimen Titiwangsa Datuk Seri Johari Abdul Ghani, Ahli Parlimen Simpang Renggam Datuk Seri Ir Hasni Mohamad, Ahli Parlimen Pengerang Datuk Seri Azalina Othman Said, Ahli Majlis Kerja Tertinggi (MKT), Datuk Seri Reezal Merican Naina Merican, Setiausaha Agung Barisan Nasional (BN), Zambry dan Menteri Besar Pahang, Datuk Seri Wan Rosdy Wan Ismail.

Sementara itu, mengulas keputusan Datuk Seri Ismail Sabri Yaakob tidak mempertahankan jawatan Naib Presiden pada pemilihan ini, Ahmad Zahid berkata, itu merupakan hak beliau.

Hakikatnya, parti sentiasa menghormati keputusan dilakukan bekas Perdana Menteri itu.

Dalam pada itu, ditanya mengenai dakwaan wujudnya beberapa kem dalam pemilihan kali ini, katanya ia tidak wujud dan semua ahli hanya berpegang pada prinsip UMNO.

“Ada kem, satu kem sahaja iaitu kem UMNO Malaysia dan dakwaan itu tidak wujud, katanya.


Australia haramkan TikTok di semua peranti kerajaan

SYDNEY, 13 Ramadan 1444H, Selasa – Australia akan mengharamkan penggunaan platform media sosial, TikTok dalam semua peranti, peralatan dan perkakasan milik kerajaan.

Pengumuman itu dibuat Australia susulan langkah beberapa negara yang turut menghalang aplikasi milik China berkenaan, atas dasar keselamatan.

Perdana Menterinya, Anthony Albanese bersetuju melarang penggunaan TikTok di seluruh negara selepas selesai semakan dibuat Jabatan Hal Ehwal Dalam Negeri.

Negeri Victoria juga mengambil langkah sama mengharamkan aplikasi terbabit daripada semua peranti kerajaan, selaras mematuhi panduan kerajaan Persekutuan, lapor akhbar The Age.

Sebelum ini, Amerika Syarikat (AS), Britain, New Zealand, Kanada, Belgium dan Suruhanjaya Eropah menguatkuasakan larangan ke atas TikTok daripada penggunaan peranti kerajaan atas faktor kebimbangan keselamatan.

Malah, Senat AS pada Disember lalu meluluskan rang undang-undang untuk menghalang penjawat awam menggunakan aplikasi itu pada peranti milik kerajaan.

Kebimbangan terhadap aplikasi TikTok timbul apabila firma induk milik syarikat teknologi ByteDance Beijing membenarkan kerajaan China mengakses maklumat peribadi pengguna.

TikTok mendapat perhatian yang semakin meningkat kerana kebimbangan.

Pengurus Besar TikTok Australia, Lee Hunter berkata, syarikat itu kecewa selepas mengetahui larangan berkenaan melalui media, walaupun sebelum ini berulang kali mahu menjalinkan kerjasama dengan kerajaan dalam membina polisi berkenaan.- Agensi.


Zionis serbu, cederakan penduduk Palestin di Lembah Jordan

BAITULMAQDIS, 18 Rabiulawal 1442H, Rabu – Rejim pengganas Israel sekali lagi bertindak biadab apabila merampas kenderaan dan panel suria milik warga Palestin pagi ini, di kawasan kampung Lembah Jordan, Ibziq, di utara Tubas Tebing Barat, lapor agensi berita Wafa.

Ketua Dewan Desa Ibziq, Abdul Majeed Khdeirat berkata, rejim Zionis menyerbu selain menghalang penduduk meninggalkan kampung berkenaan ketika mereka menggeledah rumah untuk merampas kenderaan, traktor dan panel suria.

Lembah Jordan yang meliputi satu pertiga daripada Tebing Barat yang diduduki adalah penempatan bagi 65,000 penduduk Palestin di 28 buah kampung.

Sejak 1967, rejim pengganas Israel yang menduduki Tebing Barat telah memindahkan kira-kira 11,000 penduduk haram ke Lembah Jordan.

Dalam kejadian berasingan, seorang warga Palestin, Jihad Jazi, 48, berasal dari kampung Al-Sawiya dipukul dengan batu oleh rejim Zionis, seperti disahkan seorang pegawai Palestin di Tebing Barat Utara, Ghassan Douglas.

Ghassan berkata, Jihas mengalami kecederaan termasuk patah dan lebam anggota badan selepas beliau diserang rejim Zionis ketika memeriksa tanah bersama isterinya.

Jihad kini menerima rawatan di hospital.

Serangan dan vandalisme ke atas penduduk Palestin di Tebing Barat dan kawasan yang diduduki adalah perkara biasa bagi penduduk haram Yahudi serta rejim Zionis.

Lebih kurang 600,000 penduduk Yahudi tinggal di kawasan penempatan haram di Baitulmaqdis Timur dan Tebing Barat, yang melanggar undang-undang antarabangsa. – Agensi


Tentera Israel mengaku silap tembak, penjara rakyat Palestin

RAMALLAH, 27 Safar 1445H, Rabu – Tentera pengganas Israel mengaku askar pendudukan tersilap menyerang dan memenjarakan tiga rakyat Palestin yang tidak bersalah bulan lalu, sehingga menyebabkan mangsa mengalami kecederaan yang mengubah hidup mereka.

Menurut Times of Israel, Pasukan Pertahanan Israel (IDF) mendakwa, askar pendudukan melepaskan tembakan ke arah beberapa warga Palestin yang kononnya melemparkan bahan letupan dari kenderaan bergerak ke arah pos tentera berdekatan bandar Jenin, di Tebing Barat yang diduduki.

Tiga daripada rakyat Palestin yang cedera telah dipenjarakan, manakala mangsa keempat dibawa ke hospital akibat mengalami kecederaan serius.

Wasim Herzallah, 30, mengalami kecederaan kaki akibat tembakan dan dibenarkan keluar dari hospital Israel selepas menerima rawatan.

Mangsa kedua, Ali Hassan, 19, kini lumpuh dari pinggang ke bawah dan mengalami kecederaan di bahu. Dia sedang menjalani pemulihan di Hospital Tel Hashomer.

Menurut laporan itu, bapa saudara Ali, Saleh Atara berkata, seorang askar pendudukan yang menemani mereka di hospital telah meminta maaf atas kejadian tembakan berkenaan.

Laporan itu menyebut bahawa mangsa ketiga yang cedera, Hassan Qassem Suleiman masih berada ditidurkan dan bawah pantauan rapi berikutan kecederaan serius di kepala akibat tembakan dilepaskan tentera Israel.

Walaupun Unit Jurucakap IDF tidak memberikan komen segera mengenai kejadian itu, sumber tentera mengakui bahawa pihaknya tersilap menembak ke arah kenderaan yang salah dan insiden itu disiasat pegawai atasan.- Agensi


Aidilfitri: Guna media untuk dominasi dan martabatkan agenda ummah

ALHAMDULILLAH dengan kesempatan yang diberikan Allah SWT kepada kita untuk beramal di bulan Ramadan

Sama-sama kita doakan agar tarbiah Ramadan selama sebulan yang kita lalui menyuburkan ketakwaan dan kehambaan kita kpd Allah SWT. Semoga menjadi tolakan kepada kita untuk berubah ke arah kebaikan dan kesempurnaan insan.

Saya berharap dalam kita menghadapi Perintah Kawalan Pergerakan (PKP) akibat gelombang ketiga COVID-19 ini, kita sentiasa mengamalkan SOP yang ditetapkan KKM demi maslahat keluarga, masyarakat dan negara.

Doakan saudara-saudara seakidah kita yang menghadapi kesulitan dan kezaliman Yahudi Zionis di Palestin dan musuh-musuh Islam di semua tempat agar mereka tabah, sabar, dan teguh iman dalam meneruskan perjuangan meninggikan kalimah Allah dan mengembalikan maruah umat Islam.

Saya juga menyeru supaya pengguna media sosial yang budiman menggunakan pelbagai platform yang sedia ada untuk menyebarkan maklumat mengenai isu Palestin, agenda ummah, kelestarian bangsa Melayu dan kepentingan negara amnya.

Selepas itu, ‘like’, komen dan share ramai-ramai agar musuh Islam berasa gentar dengan kesepakatan dan kesepaduan umat Islam di seluruh dunia.

Media adalah alat paling berkuasa yang mudah didapati dan dengan sentuhan jari sahaja boleh mempengaruhi dan mengawal minda dan fikiran orang ramai. Alat ini yang perlu umat Islam kuasai, cipta platform baru dan dominasi demi kepentingan ummah.

Akhir kalam, moga kita bertemu lagi pada Ramadan akan datang dan moga Allah ampunkan segala dosa-dosa dan kesalahan kita

Selamat Hari Raya Aidilfitri
Maaf zahir dan batin

Taqabbalallahu minna wa minkum
Moga kita beroleh kebaikan sepanjang tahun

Dr Norzila Baharin
Pengerusi & Ahli Lembaga Pengarah Media Isma Sdn Bhd


MP Sungai Buloh minta Tun M henti kenyataan menghasut isu sekolah vernakular

SUNGAI BULOH, 14 Safar 1445H, Khamis – Pengerusi Jawatankuasa Khas Unit Transformasi Masyarakat India Malaysia (Mitra), Datuk R. Ramanan meminta Tun Dr Mahathir Mohamad berhenti membuat sebarang kenyataan menghasut yang tidak membawa nilai kepada perpaduan negara.

Ahli Parlimen Sungai Buloh itu berkata, kenyataan Dr Mahathir yang berbaur hasutan membabitkan sistem sekolah kebangsaan, termasuk gesaan memansuhkan sekolah vernakular adalah mengecewakan.

“Dr Mahathir, malangnya telah memilih untuk melihat segala-galanya dari sudut perkauman, untuk memastikan dia berada dalam berita.

“Pada usia 98 tahun dia harus memainkan peranan untuk menyatukan rakyat Malaysia dan bukannya mewujudkan perpecahan melalui beberapa kenyataannya baru-baru ini,” katanya dalam kenyataan, hari ini.

Ramanan berkata, beliau pada mulanya teragak-agak untuk mengulas kenyataan bekas Perdana Menteri itu, namun terpaksa melakukannya untuk membetulkan pemikiran berkenaan.

“Dengan hormatnya, kami ingin tahu sama ada cucu beliau (Dr Mahathir) bersekolah di sekolah swasta atau antarabangsa atau adakah mereka berada di Sekolah Kebangsaan kami, seperti rakyat Malaysia yang lain?,” soalnya.

Pada masa sama, Ramanan turut mempertahan sekolah vernakular Tamil dan Cina, selain menegaskan bahawa institusi itu dibiayai kerajaan Persekutuan serta telah lama wujud sejak merdeka berbanding sekolah swasta.

“Secara purata, sekolah rendah Cina mempunyai kira-kira 100,000 pelajar bukan Cina, iaitu India dan Melayu. Jumlahnya hampir sama bagi pelajar bukan India yang kini belajar di sekolah rendah Tamil secara keseluruhannya.

“Pelajar ini akan memainkan peranan utama dalam pembinaan negara pada masa akan datang,” katanya sambil mengajak Dr Mahathir melihat ciri-ciri perpaduan nasional dalam program dan sukatan pelajaran mereka.

Katanya, beberapa bakat terbaik juga telah menamatkan pengajian di sekolah vernakular dan hari ini menduduki jawatan tinggi dalam sektor kerajaan serta swasta.

“Ia juga kerana sekolah vernakular yang membolehkan rakyat Malaysia menguasai bahasa Mandarin dan Tamil, aset linguistik”, katanya.

Ramanan mendakwa, antara sebab utama orang Melayu dan India menghantar anak mereka ke sekolah vernakular untuk pendidikan rendah adalah kerana mereka mahu anak mereka belajar bahasa Mandarin atau Tamil.

“Lebih-lebih lagi, China dan India adalah ekonomi utama dan ia adalah sesuatu yang kita mesti faham, dan apabila anak-anak kita boleh bertutur dalam bahasa ini, mereka menjadi sangat boleh dipasarkan dan dicari, memberikan mereka peluang yang lebih baik dalam kerjaya mereka di kemudian hari,” katanya.


Kes cerai: Mahkamah Syariah Perlis laksana perbicaraan tertutup bermula Julai

KANGAR, 30 Zulkaedah 1444H, Isnin – Mahkamah Syariah di Perlis akan melaksanakan sesi perbicaraan secara tertutup membabitkan kes perceraian bermula Julai ini.

Istana Arau dalam satu kenyataan berkata, keputusan itu dibuat melalui arahan Ketua Hakim Syarie Negeri Perlis, Jaidi Ahmad setelah dipersembah maklum dan diperkenankan oleh Pemangku Raja Perlis, Tuanku Syed Faizuddin Putra Jamalullail.

Baginda yang juga Yang Dipertua Majlis Agama Islam dan Adat Istiadat Melayu Perlis (MAIPs) telah berkenan agar perbicaraan secara tertutup dilaksanakan oleh Jabatan Kehakiman Syariah Negeri Perlis (JKSNPs) bermula 1 Julai 2023.

Titah perkenan itu dizahirkan ketika Program Forum Safar Ilmu MAIPs bersempena cerapan Rukyah Hilal Awal Zulhijjah 1444 Hijrah anjuran Jabatan Mufti Negeri Perlis di Masjid Al Hussain Kuala Perlis semalam.

Menurut kenyataan itu, keputusan berkenaan dibuat adalah bagi menjaga aib pihak-pihak yang terlibat terutamanya melibatkan kes yang mendedahkan keaiban peribadi selain bagi mengelakkan unsur ‘ghibah’ dan boleh membawa kepada fitnah.

Ketua Hakim Syarie negeri, Jaidi Ahmad dalam kenyataan sama berkata, pelaksanaan berkenaan dibuat hasil penelitian terhadap amalan yang dilaksanakan di Doha, Qatar.

Sementara itu, Mufti Perlis, Datuk Dr Mohd Asri Zainul Abidin berkata, Islam menegaskan kewajipan menutup aib peribadi seseorang yang tidak boleh diketahui dan diulas oleh pihak lain untuk dimanipulasikan.

“Masyarakat sering membuat penilaian sendiri tentang hubungan rumah tangga orang lain tanpa memahami situasi yang sebenarnya, padahal tiada kepentingan untuk mereka ambil tahu atau memberi komentar,” katanya dalam kenyataan sama. – Bernama


Agong sekali lagi nasihat ahli politik muhasabah, pamer politik matang

BANGI, 28 Safar 1442H, Jumaat – Ahli-ahli politik seharusnya tidak mengakhiri perbezaan pendapat dengan permusuhan, sebaliknya menyelesaikan masalah melalui rundingan dan proses perundangan yang termaktub dalam Perlembagaan Persekutuan.

Demikian titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dalam satu kenyataan dikeluarkan Istana Negara hari ini, sebagai mengulas situasi terkini politik tanah air.

Datuk Pengelola Bijaya Diraja, Datuk Ahmad Fadil Shamsuddin berkata, Seri Paduka turut mengulangi titah nasihat kepada Ahli-Ahli Parlimen pada Istiadat Perasmian Pembukaan Penggal Parlimen Ke-14, untuk mempamerkan kematangan dalam berpolitik, selain memahami dan tidak mengabaikan kesejahteraan rakyat.

“Seri Paduka baginda menasihati rakyat, khususnya ahli-ahli politik untuk bersama bermuhasabah agar negara ini tidak sekali lagi diheret ke kancah politik yang tidak menentu ketika kita semua masih berhadapan pelbagai masalah dan masa depan sukar akibat ancaman wabak COVID-19,” katanya.

Setakat semalam, negara melaporkan 589 lagi kes jangkitan harian baharu dengan tiga kematian direkodkan.

Peningkatan kes dan pertambahan kluster menyebabkan seluruh Sabah, Selangor, Kuala Lumpur dan Putrajaya menguatkuasakan semula Perintah Kawalan Pergerakan Bersyarat (PKPB).

Serentak itu, Al-Sultan Abdullah menasihati seluruh rakyat untuk terus memainkan peranan masing-masing dan berdisiplin mematuhi prosedur operasi standard (SOP) serta tatacara amalan kebiasaan baharu demi membantu pihak berkuasa memerangi penularan COVID-19.

Pada masa sama, Seri Paduka turut menitahkan semua masjid seluruh negara mengadakan solat hajat dan doa selamat memohon supaya penularan wabak dapat dibanteras dengan segera.


Lebih 80 peratus kematian COVID-19 berkaitan dengan komorbid

PUTRAJAYA, 27 Syaaban 1442H, Jumaat – Kira-kira 86.3 peratus atau 1,126 kematian akibat COVID-19 adalah mereka yang mempunyai sejarah komorbid seperti menghidap tekanan darah tinggi dan kencing manis selain golongan berusia, kata Menteri Kesihatan Datuk Seri Dr Adham Baba.

Adham berkata peratusan itu adalah daripada keseluruhan 1,306 kematian yang direkodkan hingga 7 April lepas.

“Jelas sekali kesemua penyakit tidak berjangkit (NCD) banyak berkaitan dengan pemakanan sekali gus risiko kematian komorbid adalah tinggi apabila dijangkiti COVID-19,” katanya ketika melancarkan Bulan Pemakanan Malaysia Peringkat Kebangsaan 2021 dan Inisiatif MyChoice, di sini hari ini.

Bersempena sambutan Bulan Pemakanan Malaysia Peringkat Kebangsaan 2021, Dr Adham mengumumkan Piramid Makanan Malaysia dan Panduan Diet Malaysia terbaharu yang mengandungi perubahan ketara, iaitu kumpulan makanan bagi sayur-sayuran dan buah-buahan diletakkan pada dasar piramid.

Sebelum ini, menurutnya dasar piramid ialah kumpulan karbohidrat seperti nasi, mi, roti, bijirin, produk bijirin dan ubi-ubian.

“Ini menunjukkan kepentingan pengambilan sayur-sayuran dan buah-buahan dalam jumlah lebih berbanding kumpulan makanan lain, iaitu sekurang-kurangnya tiga sajian sayur dan dua sajian buah-buahan setiap hari,” katanya.

Mengenai MyChoice, beliau berkata inisiatif itu bertujuan menggalakkan industri perkhidmatan makanan menyediakan hidangan berdasarkan kriteria nutrien yang sihat. – Bernama


Sekolah Cina sejak dulu lagi memang bermasalah: Kok Seong

Oleh Siti Hafidah Abd Ghaffar

BANGI, 1 Jamadilakhir 1443H, Selasa – Keputusan Mahkamah Tinggi bahawa kewujudan sekolah vernakular serta penggunaan bahasa Cina dan Tamil sebagai bahasa pengantar utama di sekolah berkenaan tidak bercanggah Perlembagaan sepatutnya memberi keinsafan kepada golongan rakus Cina.

Tanpa menyebut mana-mana pihak, Felo Utama Institut Kajian Etnik (KITA) Universiti Kebangsaan Malaysia (UKM), Prof Datuk Dr Teo Kok Seong berkata, mereka perlu insaf daripada keputusan itu kerana buat kali ini memihak kepada mereka.

“Jadi mereka janganlah terus angkuh. Selama ini orang Melayu tidak kisah pun dengan sekolah Cina sebelum, selepas merdeka sampai sekarang.

“Ada toleransi selama 64 tahun. Tetapi akhir-akhir ini sebab tingkah laku orang Cina yang rakus menolak banyak sangat unsur Melayu secara agresif dan tiada adab khususnya dalam kes tulisan Jawi, jadi orang Melayu melenting,” katanya ketika dihubungi Ismaweb.net.

Di mana bumi dipijak, di situ langit dijunjung, Kok Seong berkata, seharusnya sekolah Cina di negara ini mesti ada unsur watan dan Melayu.

“Tidak bolehlah apa-apa (perkara) yang Melayu nak tolak. Itupun melanggar perjanjian Kontrak Sosial,” tegasnya.

Dalam pada itu, beliau mengakui bahawa sekolah Cina ‘bermasalah’ ketika penjajahan British sehingga selepas merdeka.

“Sebelum merdeka, penjajah Inggeris ‘sakit kepala’ dengan orang Cina dan sekolah Cina.

“Setelah merdeka sampai ke hari ini, orang Melayu ‘sakit kepala’ dengan sekolah Cina, jadi ia memang bermasalah.

“Semenjak (penjajahan) British sampai ke hari ini. Selama 64 tahun orang Melayu ‘sakit kepala’ pun masih ada toleransi,” katanya.


‘Kartel tukar daging haram jadi halal’: Kenakan hukuman setimpal, ini soal hukum!

BANGI, 17 Rabiulakhir 1442H, Khamis – Sesiapa yang terbabit dalam kes memalsukan dokumen dan logo halal bagi produk makanan untuk pasaran di negara ini harus dikenakan hukuman berat.

Baru-baru ini, terbongkar taktik jahat kartel yang menyeludup daging sejuk beku dari China, Ukraine, Brazil dan Argentina sebelum membungkus semula daging itu dengan logo halal dan menjualnya ke pasaran seluruh Malaysia

Hasil risikan Jabatan Perkhidmatan Kuarantin dan Pemeriksaan Malaysia (Maqis), kartel berkenaan dipercayai menyamar sebagai syarikat pembekal daging sejuk beku, dan menjadikan sebuah gudang di Senai, Johor Bahru sebagai lokasi membuat label dan cap palsu yang kemudiannya ditampal pada kotak daging yang telah dibungkus semula itu.

Tindakan untuk menyakinkan pemborong di Malaysia kononnya bekalan daging sejuk beku itu diperoleh dari negara yang dibenarkan pengimportannya sebelum dipercayai diedar ke pasaran tempatan.

Timbalan Mufti Perak, Datuk Zamri Hashim yakin perkara ini berlaku berpunca daripada sifat ketidakjujuran dalam mana-mana rantaian proses import dari negara asal hingga ke pasaran kepada orang awam.

“Barangkali ada isu-isu integriti dalam agensi-agensi berkaitan. Dari segi hukum pula, apabila kita mengetahui bahawa daging itu asalnya tidak halal, maka umat Islam haram menjual, membeli dan memakannya.

“Langkah terbaik kenakan hukuman setimpal sebagai pengajaran kepada individu mahupun kumpulan bersubahat dengan kegiatan itu,” katanya menulis di Sinar Harian.

Pada masa sama, Ustaz Zamri berkata, isu berkaitan makanan halal dan baik atau halalan toyyiban banyak disentuh dalam al-Quran, yang seharusnya menjadi panduan serta rujukan umat Islam.

Katanya, isu makanan tidak boleh lagi dilihat sebagai isu individu namun mesti dilihat sebagai tuntutan bagi memenuhi keperluan umat Islam yang menjadi majoriti penduduk negara ini.

Mufti Pahang, Datuk Seri Dr Abdul Rahman Osman turut menggesa perkara sama, supaya individu termasuk pembekal, pemborong dan peniaga yang cuba mengambil kesempatan menjual produk daging diragui status halalnya diambil tindakan tegas.

Katanya, tindakan itu penting dalam menjaga kepentingan umat Islam di negara ini.

Beliau tidak menolak kemungkinan ada pihak tidak bertanggungjawab mengambil kesempatan membawa masuk daging dari negara yang tidak mendapat pengiktirafan halal.

“Kita bimbang, produk daging import ini diedar ke pasaran menggunakan logo lalal palsu dan dibeli umat Islam.

“Justeru, pengguna dalam kalangan umat Islam juga kena lebih berhati-hati memilih produk daging import ini supaya tidak terbeli daging yang diragui status halal,” katanya.


Kartel daging: Jakim perlu kaji laksana proses audit bebas

BANGI, 10 Jamadilawal 1442H, Jumaat – Sudah tiba masa pihak berkuasa khususnya Jabatan Kemajuan Islam Malaysia (Jakim) melihat kepada keperluan untuk melaksanakan proses pengauditan halal bebas.

Perkara ini bagi menambah baik pengurusan jaminan halal sedia ada di Malaysia.

Felo Siswazah Universiti Sains Islam Malaysia (USIM), Dr Muhammad Iqmal Hisham Kamaruddin berkata, proses pengauditan halal bebas boleh dilaksanakan oleh firma pengauditan halal bertauliah, iaitu yang menerima pentauliahan daripada Jakim yang dilantik oleh ahli lembaga pengarah syarikat.

Muhammad Iqmal berkata, pengauditan halal bebas juga boleh dimanfaatkan oleh pihak Jakim untuk menjalankan proses berkenaan bagi mengatasi kekangan tenaga kerja.

Jelasnya, perkara itu sudah pasti akan meningkatkan lagi kepatuhan pihak pengeluar dan penjual terhadap jaminan halal bagi produk dan perkhidmatan yang disediakan.

“Proses pengauditan halal bebas akan memberi nilai tambah, terutama terhadap keyakinan masyarakat terhadap sesuatu barangan dan perkhidmatan halal.

“Proses pengauditan halal bebas dilaksanakan oleh pihak profesional bebas yang tidak terikat dengan kepentingan syarikat.

“Pada masa sama, ia juga membantu mengurangkan kelemahan penguatkuasaan pihak berkuasa untuk memantau proses penyediaan barangan dan perkhidmatan halal secara berkala,” katanya menulis di Berita Harian, hari ini.

Mengulas lanjut, Muhammad Iqmal berkata, sebelum ini terdapat beberapa kes penyalahgunaan logo halal oleh sebahagian daripada pengeluar barangan dan perkhidmatan.

Beliau berkata, penyalahgunaan itu dilakukan semata-mata mendapatkan keyakinan daripada pengguna muslim.

Beliau memberi contoh isu produk berasaskan mi dan bihun yang menggunakan logo halal palsu serta status halal bagi produk laksa, di mana pensijilan halal hanya diperoleh bagi dapur pusat premis dan bukan seluruh rangkaian premis.

Tidak terkecuali, katanya, terdapat isu sebuah kilang memproses makanan masih menggunakan logo halal, meskipun perakuan halalnya sudah pun ditarik balik.

Jelasnya, terdapat isu was-was dalam kalangan masyarakat mengenai status halal sesetengah barangan dan perkhidmatan, meskipun produk berkenaan mempunyai pengesahan halal yang dikeluarkan Jakim.

“Contohnya, status halal ayam yang dijual oleh pasar raya besar di Malaysia yang dipertikaikan status halal berdasarkan keraguan dalam kaedah penyembelihan, selain status halal coklat berjenama walaupun sudah disahkan halal oleh pihak Jakim.

“Terdapat juga isu penyebaran maklumat tidak tepat mengenai status halal bagi sesetengah barangan dan perkhidmatan dengan tujuan memboikot produk berkenaan.

“Contohnya, kesalahan fakta atau usaha mensabotaj produk keluaran muslim, tetapi dikatakan haram. Dalam hal ini, wujud rungutan dalam kalangan pengusaha Bumiputera yang mendapat sijil halal Jakim tetapi dikatakan tidak halal,” katanya.

Pada masa sama, beliau berkata, kelemahan penguatkuasaan pengurusan barangan dan perkhidmatan halal oleh pasar raya besar menjadi punca lambakan produk diimport tidak halal ataupun mempunyai logo halal yang tidak diiktiraf Jakim.

Katanya, produk sebegini banyak dijual bersama produk lain yang turut tertera logo halal Jakim.

Jelasnya, kelemahan pengurusan ini juga menyaksikan sejumlah besar penarikan semula sijil halal disebabkan oleh ketidakpatuhan pengeluar barangan dan perkhidmatan terhadap Manual Prosedur Pensjilan Halal Malaysia, terutama dari aspek kebersihan.

“Contohnya kes yang berlaku ke atas sebuah premis pemprosesan ayam dan kes premis pemprosesan makanan laut.

“Berdasarkan permasalahan ini, kelemahan dari sudut ketidakcekapan pengoperasian membabitkan kedua-dua pihak iaitu pengeluar barangan dan perkhidmatan dan juga penguasa iaitu Jakim,” katanya.

Muhammad Iqmal berkata, antara masalah dihadapi pengeluar adalah disebabkan kurang kefahaman mengenai prosedur halal, dokumen tidak lengkap, pemalsuan yuran pensijilan dan ketidakfahaman mengenai maklumat yang perlu dihantar kepada Jakim.

Manakala katanya, permasalahan dihadapi Jakim pula termasuk kekurangan tenaga kerja yang memberi kesan terhadap kelewatan proses pensijilan dan pengauditan halal, pemeriksaan premis yang memerlukan lebih daripada satu hari dan kelewatan dalam menerima keputusan ujian makmal.

“Ketika ini, pengurusan jaminan halal cuma membabitkan proses pengauditan pensijilan halal dilakukan Jakim bagi permohonan pensijilan halal dan proses pengauditan halal dalaman yang dilakukan dua kali setahun menurut Halal Assurance Management System (HAMS) oleh eksekutif halal dan dikawal selia Jawatankuasa Halal Dalaman Syarikat,” jelasnya.


COVID-19: Sarawak mungkin sekat perjalanan jika kes meningkat

KUCHING, 4 Zulhijjah 1441H, Sabtu – Sarawak mungkin mengenakan sekatan perjalanan terhadap pelancong atau masyarakat luar yang ingin memasuki negeri itu jika situasi penularan tempatan COVID-19 terus meningkat.

Menteri Pelancongan, Kesenian dan Kebudayaan Sarawak, Datuk Abdul Karim Rahman Hamzah berkata, walaupun ia akan menjejaskan industri pelancongan, langkah itu perlu memandangkan ia satu-satunya kaedah untuk memutuskan rantaian penularan pandemik tersebut.

“Tanpa sebarang amaran, terdapat peningkatan yang mendadak (kes COVID-19) dan ini bukan jangkitan dari luar sebaliknya jangkitan tempatan dan menunjukkan bagaimana bahayanya kalau kita tidak menjaga pergerakan kita,” katanya kepada pemberita selepas melancarkan Beccari Discovery Trail di Bukit Matang di sini.

Beliau berkata, Jawatankuasa Pengurusan Bencana Negeri (JPBN) Sarawak sentiasa memantau situasi semasa penularan COVID-19 di negeri itu khususnya di Bahagian Kuching dan Samarahan yang menunjukkan peningkatan ketara sejak seminggu lepas.

Sebelum peningkatan itu, Abdul Karim berkata, kadar kemasukan pelancong ke Sarawak sudah mula menunjukkan kenaikan dengan purata kadar penghunian hotel di antara 50 dan 60 peratus dicatatkan sejak  bulan Jun sehingga kini.

“Kita menjangkakan pada bulan September nanti kadar ketibaan pelancong ke negeri ini akan kembali seperti biasa,” katanya.

Menyentuh Beccari Discovery Trail yang dilancarkan hari ini, Abdul Karim berkata, kawasan itu berpotensi dibangunkan sebagai antara tarikan pelancongan baharu di Sarawak.

“Tempat ini agak dekat iaitu kira-kira 17 kilometer dari bandar Kuching serta mempunyai nilai sejarah yang tinggi,” katanya.

Beliau berkata, seorang ahli botani terkenal Odoardo Beccari pernah menjalankan penyelidikan berkaitan flora dan fauna di kawasan itu ketika era pemerintahan Raja Putih kedua iaitu Rajah Charles Brooke.- Bernama


Ratusan kanak-kanak ditahan di penjara Syria

GENEVA, 20 Zulkaedah 1442H, Khamis – Ratusan kanak-kanak ditahan di penjara dewasa di timur laut Syria, kata Jawatankuasa Antarabangsa Palang Merah (ICRC) semalam.

Kanak-kanak itu – kebanyakannya kanak-kanak lelaki – telah dipindahkan ke penjara dari al-Hol – sebuah kem padang pasir yang dikendalikan oleh pasukan Kurdi Syria untuk 60,000 orang dari lebih 60 negara, kata agensi bantuan itu.

Sebilangan besar adalah wanita dan kanak-kanak yang melarikan diri ke sana selepas wilayah terakhir militan runtuh dua tahun lalu.

“Ratusan kanak-kanak, kebanyakannya kanak-kanak lelaki berumur 12 tahun ditahan di penjara dewasa, tempat yang tidak sepatunya mereka berada,” kata Pengarah wilayah ICRC untuk Timur Tengah, Fabrizio Carboni pada sesi taklimat berita.

ICRC membuat 36 lawatan ke tempat penahanan di seluruh Syria tahun lalu, satu-satunya agensi yang mempunyai akses sedemikian.

Ia memerlukan perbincangan peribadi dengan tahanan mengenai rawatan dan keadaan mereka, namun penemuan sulit hanya dikongsi dengan pihak berkuasa.

Agensi itu mempunyai akses ke beberapa tempat penahanan di timur laut Syria – kawasan yang dikuasai Kurdi Syria – kata seorang jurucakap, yang enggan mengulas lanjut.

ICRC juga memperbaharui rayuannya kepada negara-negara untuk menghantar pulang warganegara mereka dari kem al-Hol dan mengekalkan keluarga bersama, ‘seperti yang diharuskan oleh undang-undang antarabangsa’.

Carboni, yang telah mengunjungi al-Hol sebanyak empat kali dalam dua tahun terakhir, berkata: “Saya benar-benar tidak terbiasa melihat begitu banyak kanak-kanak di belakang kawat duri.”

ICRC membuka satu hospital lapangan dan menyediakan makanan dan air di lokasi yang luas.

Keperluan perubatan tetap besar, dengan peningkatan kanak-kanak penduduk yang meninggal dunia tahun lalu, termasuk beberapa dari keadaan yang dapat dicegah, kata Carboni.

Sementara itu, Tabung Kanak-Kanak Pertubuhan Bangsa-Bangsa Bersatu (UNICEF) berkata, lapan kanak-kanak di bawah umur lima tahun meninggal dunia di kem itu Ogos lalu, separuhnya daripada komplikasi kekurangan zat makanan.

Kematian lain disebabkan oleh dehidrasi akibat cirit-birit, kegagalan jantung, pendarahan dalaman dan hipoglikemia, kata agensi kanak-kanak PBB. – Agensi


DBKL mula kajian kebolehlaksanaan simpanan air bawah tanah

KUALA LUMPUR, 5 Zulkaedah 1443H, Ahad – Dewan Bandaraya Kuala Lumpur (DBKL) dan Jabatan Saliran dan Pengairan (JPS) akan memulakan kajian kebolehlaksanaan bagi cadangan saluran simpanan air bawah tanah berkapasiti tinggi sebagai sebahagian daripada pelan tebatan banjir kilat di ibu negara.

Datuk Bandar Kuala Lumpur, Datuk Seri Mahadi Che Ngah berkata, pihaknya akan mengadakan pertemuan dengan JPS berhubung perkara itu tidak lama lagi.

“Jurutera kita akan terlibat dalam perbincangan. Antara aspek yang akan kita pertimbangkan ialah lokasi, saiz dan anggaran kos projek, serta skop kerja perunding yang akan menjalankan kajian (kebolehlaksanaan).

“Kami menjangkakan perunding dapat menyiapkan kajian dalam tempoh tiga bulan selepas dilantik,” katanya seperti dilapor NST.

Jika diluluskan, Mahadi berkata, terowong itu akan menyimpan lebihan air daripada hujan lebat dan ia akan berfungsi sebagai salah satu komponen dalam menangani banjir kilat di bandar itu.

Terowong itu dibina 50m di bawah tanah dan terbentang kira-kira 6km, dengan gandar besar berukuran 30m diameter dan 70m tinggi.

Sementara itu, Mahadi berkata, DBKL telah mula melaksanakan 14 langkah sementara dan jangka panjangnya untuk mengurangkan kesan banjir kilat di bandar ini.

Antaranya menaik taraf scupper drain (saluran masuk air), membersihkan longkang dan sungai daripada serpihan yang boleh menghalang aliran air; dan membina tembok banjir sungai 12ml untuk menampung air yang mungkin naik ke paras luar biasa semasa kejadian cuaca ekstrem.

Menteri Wilayah Persekutuan, Datuk Seri Shahidan Kassim baru-baru ini berkata, DBKL akan bekerjasama dengan JPS untuk membina terowong simpanan air bawah tanah berkapasiti tinggi bagi menangani banjir kilat di KL.

Beliau berkata, projek yang dicadangkan itu merupakan satu daripada penyelesaian jangka panjang yang akan mengambil masa kira-kira tiga hingga lima tahun untuk disiapkan.


Gempa bumi sederhana landa Laut Banda, Indonesia

KUALA LUMPUR, 29 Muharram 1442H, Khamis – Gempa bumi sederhana bermagnitud 5.5 pada skala Richter melanda Laut Banda, Indonesia pada 6.32 petang tadi.

Menurut kenyataan Jabatan Meteorologi Malaysia, gegaran itu berlaku kira-kira 388 kilometer (km) selatan dari Ambon, Indonesia pada kedalaman 186km.

Bagaimanapun, kejadian berkenaan tidak membawa ancaman tsunami kepada Malaysia. – Bernama


Rejim Israel pengecut serang wartawan elak jenayah didedah

BAITULMAQDIS, 14 Ramadan 1443H, Sabtu – Jawatankuasa Sokongan Wartawan (JSC) menegaskan, serangan berterusan negara pengganas Israel dan menyasarkan wartawan serta saluran media di Baitulmaqdis bertujuan menghalang jenayah mereka daripada didedahkan.

Ketika pencerobohan Israel ke atas jemaah Palestin di dalam Masjid al-Aqsa pada Jumaat lalu, JSC mendokumentasikan serangan Israel ke atas tiga wartawan foto iaitu Rami al-Khatib, Nisreen Salem dan seorang lagi yang tidak dinamakan oleh tentera penjajah

Beberapa tentera pendudukan Israel memukul al-Khatib sebelum kameranya dipecahkan, manakala peluru getah mencederakan Salem dan wartawan foto wanita yang tidak dinamakan itu turut mengalami kecederaan.

Jawatankuasa itu mengulangi kecamannya terhadap serangan ke atas wartawan dan media, yang merupakan pelanggaran terang-terangan undang-undang kemanusiaan antarabangsa.

JSC menggesa badan antarabangsa dan hak asasi manusia, terutamanya Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO) serta Persekutuan Wartawan Antarabangsa, mengambil tindakan segera dan menekan pihak berkuasa penjajahan Israel supaya menghentikan pelanggaran mereka.

Jawatankuasa itu turut meminta badan antarabangsa untuk mendapatkan perlindungan yang diperlukan bagi wartawan dan pejabat media.

Ini kerana kerana serangan itu bertujuan untuk mengekang liputan media dan melucutkan hak orang ramai untuk mendapatkan maklumat. – Agensi

Pautan terdahulu;


Pertahan nama tempat diberi penjajah bunuh identiti Malaysia

BANGI, 29 Muharram 1442H, Khamis – Barisan Jemaah Islamiah Se-Malaysia (BERJASA) menyambut baik serta menyokong sepenuhnya ‘Kempen Kembalikan Nama Asal, Hapuskan Jejak Penjajah’ yang dibawa oleh Pemuda Ikatan Muslimin Malaysia (ISMA).

Sebelum ini, Pemuda ISMA dalam kempennya menuntut nama asal Bukit Melaka dikembalikan bagi menggantikan nama diberi oleh penjajah iaitu Bukit St Paul.

Seterusnya, kempen ini disebar luas di Negeri Sembilan kerana ada yang menamakan sesetengah kawasan dengan nama asing – Bandar Ainsdale dan Forest Height.

Terbaharu, Pemuda ISMA berkempen supaya nama Tanjong Penaga diguna pakai semula menggantikan nama Georgetown dan nama Butterworth kepada Bagan Tuan Kechil.

Timbalan Presiden Barisan Jemaah Islamiah Se-Malaysia (BERJASA), Ustaz Hamidi Abu Hassan dalam pidatonya menyatakan sokongan yang tidak berbelah bahagi terhadap kempen yang dianjurkan oleh Pemuda ISMA itu.

“Seperti mana yang kita tahu, kemerdekaan negara kita yang berlaku pada 1957 menjadikan kita bebas daripada penjajahan British.

“Tetapi sedar atau tidak kemerdekaan yang kita kecapi ini boleh terlepas atau hilang begitu sahaja jika kita tidak berhati-hati dengan gerakan-gerakan yang dijalankan di dalam negara kita untuk membunuh identiti Malaysia,” katanya.

Ustaz Hamidi turut menegaskan bahawa tujuan kempen adalah untuk mengekalkan nama tempat yang diberikan oleh nenek moyang Melayu sebelum merdeka lagi.

Beliau menegaskan. Malaysia adalah watan Merdeka, watan berdaulat serta mempunyai identiti yang tersendiri yang menjulang Islam sebagai agama Persekutuan.

Justeru, tegasnya, tidak boleh ada mana-mana pihak mempertikaikan kedudukan Islam di negara ini.

“Kita memahami Islam sebagai agama Persekutuan dengan kefahaman dan tafsiran kita, bukan mengikut tafsiran penjajah.

“Bermakna yang menjadi tonggak kepada perundangan dan peraturan di dalam negara ini adalah Islam yang berteraskan kepada al-Quran dan sunnah.

“Segala yang termaktub dalam Perlembagaan mesti dijunjung tinggi oleh rakyat dan tidak boleh dipertikaikan dan berkempen untuk menidakkan perkara-perkara yang telah termaktub dalam Perlembagaan,” katanya.


Wan Azizah dipanggil ke Bukit Aman petang ini

KUALA LUMPUR, 25 Jamadilakhir 1443H, Jumaat – Polis Diraja Malaysia (PDRM) mengesahkan bekas Timbalan Perdana Menteri Datuk Seri Dr Wan Azizah Wan Ismail dipanggil ke Ibu Pejabat Polis Bukit Aman pada pukul 3 petang ini.

Pengarah Jabatan Siasatan Jenayah Bukit Aman Datuk Seri Abd Jalil Hassan berkata, Wan Azizah dipanggil untuk dirakam keterangan bagi membantu siasatan penerbitan buku bertajuk  ‘My Story: Justice in the Wilderness’ ditulis bekas Peguam Negara Tan Sri Tommy Thomas.

“Ini adalah prosedur biasa dalam sesuatu siasatan,” katanya kepada Bernama hari ini.

Sebelum ini, media melaporkan pasukan petugas khas siasatan ke atas dakwaan Tommy dalam bukunya itu, mengadakan mesyuarat pertama di ibu negara, pada 23 Dis lepas.

Pasukan khas itu ditubuhkan bagi membuat siasatan awal berhubung beberapa dakwaan yang ditulis dalam buku itu termasuk isu pelantikan hakim, campur tangan melampau badan eksekutif dalam sistem kehakiman dan pendakwaan terpilih.

Tommy menerbitkan buku berkenaan pada awal tahun tahun lalu, namun menerima banyak kritikan daripada pelbagai pihak antaranya Jabatan Peguam Negara, peguam, ahli politik dan orang awam kerana dikatakan mengandungi unsur hasutan, penghinaan serta fitnah. – Bernama


Perundangan Islam tidak konsisten, mudah dicabar : Amir ISMA

BANGI, 23 Syaaban 1443H, Sabtu – Pentaksiran kepada Perlembagaan undang-undang Islam yang sentiasa berubah-ubah dan tidak konsisten seolah-olah memperlihatkan Islam itu agama lemah.

Amir gerakan Islam, Ikatan Muslimin Malaysia (ISMA), Ustaz Abdullah Zaik Abdul Rahman berkata, situasi ini sekali gus boleh membawa kesan besar kepada keselamatan negara.

“Ini satu situasi yang sangat menyedihkan dari segi sejauh mana perundangan negara yang boleh membela kepentingan dan kedudukan agama Islam.

“Jadi yang ini pun kita tak boleh nak selesaikan,pentaksiran kepada Perlembagaan dan undang-undang itu sentiasa berubah dan tidak konsisten,” katanya seperti dipetik TV Pertiwi, hari ini.

Beliau berkata demikian sebagai mengulas mengenai perkembangan terkini isu berkenaan anak-anak Loh Siew Hong.

Semalam, Loh membuat permohonan membatalkan pengislaman anak-anaknya yang ditukarkan secara sepihak oleh bekas suaminya.

Pemohonan semakan kehakiman berkenaan difailkan oleh Loh di Mahkamah Tinggi Kuala Lumpur.

Mengulas lanjut, Ustaz Abdullah Zaik melihat perkara berkenaan sebagai sesuatu yang mencabar maruah umat Islam.

“Bagi kita umat Islam sesuatu keadaan yang mencabar maruah dan memberi mesej yang sangat tidak baik kepada umat Islam kerana kita lihat banyak undang-undang Islam atau akta-akta peruntukan yang ada dicabar,” katanya.

Kata beliau lagi, bukan sahaja Perlembagan dan perundangan Islam dicabar, malah institusi-institusi Islam yang lain juga diperlakukan sama seperti Jabatan Kemajuan Islam Malaysia (Jakim) dan enakmen kerajaan negeri termasuk pentaksiran Perlembagaan terhadap hak penjagaan anak-anak.


Keputusan kes Zahid jejas kredibiliti AGC

Oleh Siti Hafidah Abd Ghaffar

BANGI, 19 Safar 1445H, Selasa – Keputusan Mahkamah Tinggi Kuala Lumpur melepas tanpa membebaskan Datuk Seri Ahmad Zahid Hamidi daripada kes membabitkan dana Yayasan Akalbudi pastinya menjejaskan kredibiliti Pejabat Peguam Negara (AGC).

Ini kerana, pihak pendakwaan dilihat seperti kurang bersedia selain tidak mempunyai bukti kukuh apabila mengenakan pertuduhan terhadap Timbalan Perdana Menteri itu, kata Felo Kanan Akademi Penyelidikan Strategik Nusantara, Prof Dr Azmi Hassan.

Menguatkan lagi dakwaan tersebut, beliau berkata, sepanjang perbicaraan saksi pendakwaan dilihat memberi manfaat kepada orang kena tuduh sekali gus mempamerkan kurang bersedianya Pejabat Peguam Negara.

“Hakikatnya saya tidak melihat kredibiliti Datuk Seri Anwar Ibrahim serta Zahid tercalar tetapi Pejabat Peguam Negara.

“Zahid sebaliknya berani menghadapi tindakan mahkamah,” katanya ketika dihubungi Ismaweb.net.

Pada masa sama, Azmi tidak menafikan perkembangan ini bakal dimainkan pihak lawan pada kempen pilihan raya kecil (PRK) – yang berbaki empat hari lagi.

Pastinya, Perikatan Nasional (PN) akan mendakwa Kerajaan Pusat campur tangan dalam hal ini sementara PH pula akan menafikan dakwaan Perdana Menteri mencampuri urusan keadilan mahupun keputusan mahkamah.

“Kalau kita ungkitkan, PH ini dikatakan terkait dengan kedua-dua era iaitu ketika pertuduhan ini dilakukan pada 2018 dan ketika pertuduhan ini digugurkan.

“PH berada dalam kerajaan pada ketika itu dan tuduhan itu dibuat oleh Pejabat Peguam Negara pada 2018 dan digugurkan oleh hakim mahkamah.

“Jadi dalam hal ini, kita boleh agak jika ada campur tangan politik di mana beratnya perkara itu,” katanya.

Terdahulu, Ahmad Zahid dilepas tanpa dibebaskan oleh Mahkamah Tinggi daripada 47 tuduhan pecah amanah, rasuah dan pengubahan wang haram dana Yayasan Akalbudi yang diasaskannya.

Hakim, Datuk Collin Lawrence Sequerah, melepas tanpa membebaskan Ahmad Zahid, 70, selepas membenarkan permohonan Timbalan Pendakwa Raya, Datuk Mohd Dusuki Mokhtar, yang memaklumkan bahawa Jabatan Peguam Negara ingin memberhentikan semua prosiding terhadap Ahmad Zahid pada peringkat ini.

Bagaimanapun, peguam bela Datuk Hisyam Teh Poh Teik memohon supaya Ahmad Zahid dibebaskan daripada semua tuduhan kerana ia tidak adil kepada anak guamnya berikutan tuduhan ke atasnya ‘tergantung’ tanpa ada kepastian.


Polis nafi penunggang motosikal disaman kerana lesen LKM tamat tempoh

KUALA LUMPUR, 9 Syaaban 1442H, Selasa – Jabatan Siasatan dan Penguatkuasaan Trafik (JSPT) menafikan seorang penunggang motosikal dikenakan tindakan saman atas kesalahan Lesen Kenderaan Motor (LKM) tamat tempoh tetapi kerana gagal mempamerkan LKM.

Pengarah JSPT Bukit Aman Datuk Azisman Alias berkata penunggang berkenaan dikenakan tindakan saman di bawah Seksyen 20(1) Akta Pengangkutan Jalan 1987 di Kilometer 11.9 Jalan Labohan Dagang-Nilai semasa sekatan jalan raya pada Jumaat lepas, 8.45 malam.

Beliau berkata hasil semakan mendapati LKM dan insurans motosikal terbabit masih sah tetapi lesen memandu penunggang motosikal iaitu orang kena saman (OKS) telah tamat tempoh pada 26 Disember tahun lepas dan hanya nasihat sahaja diberikan polis.

“Adalah tidak menjadi kesalahan pegawai polis tersebut mengeluarkan saman bagi kesalahan tidak pamer LKM kerana ia tidak termaktub sepertimana arahan Kementerian Pengangkutan Malaysia (MOT) yang memberikan pengecualian untuk pembaharuan LKM dan lesen memandu kompeten (CDL) yang tamat tempoh pada masa Perintah Kawalan Pergerakan (PKP 2.0) bermula 1 Feb hingga 31 Mac 2021.

“Semasa kejadian tiada sebarang bukti dokumen LKM dan insurans (e-cover note atau e-nota perlindungan insurans) ditunjukkan oleh OKS sepertimana yang dinyatakan oleh pihak Persatuan Wakil Takaful Am Muslim (Perwatam),” katanya dalam kenyataan hari ini.

Azisman berharap penjelasan ini dapat menjernihkan kekeliruan yang timbul dan menasihati orang ramai agar tidak membuat sebarang andaian dan spekulasi sendiri tanpa merujuk kepada pihak berwajib.

Hari ini, media tempatan melaporkan Perwatam mempertikaikan tindakan polis menyaman seorang lelaki kerana gagal mempamerkan LKM, Jumaat lepas.

Pengerusinya, Hishamuddin Abd Aziz, dalam kenyataan dilaporkan berkata lelaki terbabit yang juga pelanggan Perwatam, dikatakan telah menunjukkan bukti e-nota perlindungan insurans dan memaklumkan kepada pihak polis mengenai pengecualian pembaharuan LKM itu.

Namun, beliau berkata pegawai polis tersebut didakwa memaklumkan LKM perlu juga diperbaharui dan dipamerkan sebelum mengeluarkan saman atas kesalahan tidak mempamerkan LKM. – Bernama


Tengkorak, tulang manusia ditemukan dalam plastik

GEORGE TOWN, 1 Muharram 1442H, Khamis – Polis sedang menjalankan siasatan lanjut berhubung penemuan dua tengkorak dan sejumlah tulang manusia dalam bungkusan plastik di tempat pembuangan sampah di Jalan Kolam Ikan, Bayan Lepas, dekat sini, semalam.

Ketua Polis Daerah Barat Daya Supt A.A Anbalagan berkata bungkusan plastik itu dijumpai orang awam pada jam 7.34 malam tadi sebelum menghubungi polis.

“Berikutan itu, sepasukan anggota Unit Forensik Ibu Pejabat Polis Kontinjen Pulau Pinang (IPK) telah ke lokasi untuk menjalankan siasatan…pemeriksaan awal kami percaya ia adalah dua tengkorak manusia serta serpihan tulang badan yang dibungkus dalam plastik, ” katanya dalam kenyataan hari ini.

Katanya, berdasarkan penandaan yang tertera pada tulang itu kemungkinan besar dipercayai digunakan bagi tujuan pembelajaran atau ‘penggunaan universiti untuk pendidikan’ namun polis masih menjalankan siasatan lanjut bagaimana atau kenapa ia dibuang di situ.

A.A Anbalagan berkata semua tengkorak dan tulang itu diserahkan kepada Jabatan Forensik Hospital Pulau Pinang (HPP) untuk dianalisis.

“Saya minta sesiapa yang mempunyai maklumat berhubung penemuan tengkorak dan tulang itu untuk menyalurkannya melalui balai polis berdekatan bagi membantu siasatan kes itu,” katanya. – Bernama


MB Kedah kekal pendirian tamat operasi semua premis judi

BANGI, 10 Jamadilakhir 1444H, Selasa – Menteri Besar Kedah, Datuk Seri Muhammad Sanusi Md Nor mempertahankan pendirian dengan keputusan menamatkan semua lesen premis judi dan loteri di negeri itu.

Tegas beliau, perjudian bukan hanya isu satu kaum sahaja sebaliknya mampu merosakkan semua kaum di negara ini.

“Kita takkan ada pertimbangan semula, ini bukan isu satu kaum sahaja… Judi merosakkan semua kaum.

“Judi tak pernah jadi alat membentuk keharmonian kaum,” katanya seperti dilapor Astro Awani, hari ini.

Sebelum ini, Setiausaha DAP Kedah, Teh Swee Leong menggesa supaya kerajaan negeri mempertimbangkan semula langkah tidak membenarkan premis perjudian dan loteri beroperasi di negeri itu bermula tahun ini.

Swee Leong berkata, langkah itu wajar dipertimbangkan untuk mengekalkan keharmonian kaum dan mengawal masalah sosial.

Muhammad Sanusi bagaimanapun meminta Swee Leong terlebih dahulu memberikan bukti aktiviti perjudian mampu membentuk keharmonian kaum.

Katanya, keharmonian kaum hanya boleh dibentuk dan dicapai melalui integrasi di sekolah, aktiviti sukan, silang seni budaya, bahasa pertuturan yang sama dan lain-lain.

“Suruh dia buktikan judi boleh bentuk keharmonian kaum,” katanya.

Terdahulu, pihak berkuasa tempatan (PBT) di seluruh Kedah diarah untuk memantau dan memastikan semua premis perjudian dan loteri di negeri ini mematuhi arahan penutupan sepenuhnya bermula 1 Januari 2023.

Semua lesen premis tersebut tidak lagi diperbaharui dan tamat tempoh pada 31 Disember 2022 dan perkara berkenaan selaras dengan keputusan yang diputuskan semasa Sidang Dewan Undangan Negeri (DUN) pada 14 November 2021.


450 tahanan Palestin boikot 65 hari mahkamah Israel

RAMALLAH, 4 Syaaban 1443H, Isnin – Hampir 450 tahanan Palestin di penjara Israel kini memboikot mahkamah selama 65 hari dengan menolak untuk hadir ke perbicaraan sebagai bantahan terhadap penahanan pentadbiran yang dilihat tidak adil.

Boikot berkenaan termasuk pendengaran bagi memperbaharui perintah penahanan pentadbiran serta rayuan di Mahkamah Agung Israel.

Dalam tempoh 10 hari kebelakangan ini, tahanan pentadbiran Palestin yang berdepan masalah kesihatan kronik di Penjara Ofer turut memboikot klinik penjara sebagai tanda bantahan terhadap dasar tidak adil penahanan tanpa perbicaraan.

Tahanan berkenaan berkata, tindakan mereka merupakan kesinambungan kepada usaha lama yang dilakukan tahanan Palestin sebelum ini bagi menamatkan penahanan pentadbiran.

Di bawah tahanan pentadbiran, rejim Zionis menahan rakyat Palestin tanpa perbicaraan sehingga enam bulan dan tempoh berkenaan boleh dilanjutkan tanpa sebarang had.

Golongan wanita dan kanak-kanak bawah umur juga antara tahanan berkenaan di atas arahan komander tentera di bawah polisi bukti rahsia.

Malah, ada tahanan yang terpaksa meringkuk di penjara tanpa dibicara sehingga 11 tahun.

Kumpulan hak asasi manusia dan penduduk Palestin menyifatkan penahanan pentadbiran tersebut sebagai melanggar hak untuk proses yang sewajarnya.

Malah sehingga kini tahanan masih meneruskan mogok lapar secara terbuka sebagai menyatakan bantahan terhadap penahan tanpa sebab berkenaan.

Setakat ini lebih 4,500 rakyat Palestin ditahan di 17 buah penjara di negara haram Israel.

Daripada jumlah keseluruhan tersebut, 450 tahanan terdiri daripada wanita dan kanak-kanak bawah umur.

Kumpulan hak asasi manusia menggambarkan pelaksanaan penahanan pentadbiran oleh Israel sebagai ‘taktik’ dan telah lama menggesa supaya polisi itu ditamatkan. – Agensi


Kuwait perintah larang kemasukan kapal komersial dari Israel

KUWAIT CITY, 1 Jamadilawal 1443H, Isnin – Kuwait mengeluarkan perintah melarang kemasukan kapal komersial yang membawa barangan ke dan dari Israel memasuki wilayah perairannya.

Menteri Kerja Raya dan Menteri Komunikasi dan Teknologi Maklumat, Rana Al-Faris mengumumkan larangan itu, semalam.

Akhbar harian negara Teluk itu, Al-Anba melaporkan bahawa larangan itu termasuk semua kapal yang datang dari pelabuhan lain untuk memunggah sebahagian daripada kargo mereka di pelabuhan Kuwait, apabila mereka membawa mana-mana barang yang ditetapkan dalam larangan itu, dengan tujuan menghantarnya ke dan dari Israel.

Tindakan itu susulan rang undang-undang yang diluluskan oleh Parlimen Kuwait pada Mei, melarang warganegaranya dan penduduk ekspatriat daripada melawat Israel selain melarang ungkapan sokongan kepada negara haram itu.

Pada bulan yang sama, Duta Czech ke Kuwait, Martin Dvorak telah dipanggil selepas menyatakan sokongan dalam talian untuk Israel semasa ia melakukan serangan udara ke atas Gaza.

Beliau kemudiannya mengeluarkan permohonan maaf atas kenyataan itu.

Kuwait mengekalkan pendirian yang konsisten dalam menentang normalisasi dengan negara haram Israel.

Tahun lalu, selepas Perjanjian Abraham ditandatangani antara Israel dan negara Teluk, Emiriah Arab Bersatu (UAE) dan Bahrain, sebanyak 37 penggubal undang-undang Kuwait menggesa kerajaan mereka untuk mengecam tindakan itu.

Semalam, jurucakap gerakan Pergerakan Perjuangan Islam Palestin (Hamas), Hisham Qasim mengalu-alukan undang-undang baharu itu, yang merupakan penerapan dasar Kuwait dalam usaha untuk menyokong Palestin dan matlamat keadilannya.

Beliau juga menyeru negara lain untuk mencontohi pendekatan yang sama seperti Kuwait dengan menyekat perdagangan Israel dan lalu lintas maritim. – Agensi


Adakah Anwar akan jadi PM ke-9?

ADAKAH Datuk Seri Anwar Ibrahim (DSAI) akan menjadi Perdana Menteri ke-9?

1. Jawapan pendek saya TIDAK.

2. Walaupun pelbagai komentar dan wacana dianjurkan dengan seribu satu teori rentetan pengumuman bahawa DSAI akan mengadap Yang di-Pertuan Agong (YDPA) pada tanggal 13 Oktober (Selasa) esok, apa yang bakal berlaku boleh saya simpulkan dalam dua senario.

3. Senario pertama ialah DSAI benar-benar memiliki sokongan majoriti Ahli Parlimen. Dalam konteks ini YDPA dengan kuasa yang diperuntukkan oleh Perlembagaan boleh mengambil beberapa tindakan berdasarkan kebijaksanaan Tuanku.

4. Pertama, setelah dipastikan kebenaran majoriti yang didakwa DSAI, Tuanku boleh membubarkan Parlimen bagi membolehkan PRU diadakan. Namun dalam keadaan kritikal gelombang COVID-19 yang semakin menggila, Tuanku mungkin tidak akan berbuat demikian. Tambahan pula sistem dan infrastruktur negara masih belum bersedia untuk e-voting (undi dalam talian).

5. Kedua, YDPA juga boleh melantik DSAI sebagai Perdana Menteri baharu tanpa PRU sebagaimana apa yang berlaku ketika pelantikan Tan Sri Muhyiddin Yassin sebagai Perdana Menteri ke-8 tahun lalu.

6. Namun semua tahu, untuk mendapat majoriti DSAI perlu disokong oleh 42 Ahli Parlimen DAP bersama khadam DAP (PAN), Ahli Parlimen PKR yang setia dengan beliau serta para ahli parlimen UMNO yang menyokong DS Zahid Hamidi yang sedang berhadapan pelbagai kes salah laku di mahkamah.

7. YDPA sudah tentu begitu arif apa akan berlaku kepada kedaulatan negara jika DSAI yang begitu mesra dengan AS, DAP yang rasis dan anti-Perlembagaan dan para perasuah UMNO kembali berada di tampuk kuasa.

8. Atas faktor-faktor inilah saya kuat merasakan bahawa YDPA akan menggunakan kebijaksanaan Tuanku dan peruntukan Perlembagaan negara untuk terus memastikan keharmonian, keselamatan dan kedaulatan negara terpelihara. Ini hanya dapat dilakukan jika DSAI tidak menjadi PM-9.

9. Perkara terakhir yang boleh diputuskan YDPA jika kemelut ini berterusan ialah mengisytiharkan darurat. Kemungkinan ini juga tipis pada pandangan saya mengambil kira keadaan pandemik COVID-19 dan kelestarian ekonomi negara sedia ada

10. Senario kedua pula ialah DSAI sebenarnya tidak memiliki sokongan majoriti Ahli Parlimen tapi sekadar menggunakan muslihat dan mengambil kesempatan dapat mengadap YDPA bagi melobi sokongan Ahli Parlimen lain

11. Jika betul senario ini berlaku, saya amat yakin dan percaya YDPA akan mampu menghidu taktik lapuk DSAI ini dengan mudah. Tuanku boleh menggunakan hikmah dan meminta DSAI untuk mengusulkan undi tidak percaya kepada Perdana Menteri. Dengan cara ini, misi DSAI akan mengambil masa lebih panjang iaitu sehingga persidangan Parlimen akan datang.

12. Diharapkan ketika itu pandemik COVID-19 sudah semakin baik untuk diadakan PRU jika benar DSAI berjaya melobi Ahli-Ahli Parlimen yang berkepentingan untuk menyokong beliau. Itupun kalau beliau berjaya

13. Mengambil kira kedua-dua senario di atas saya merasakan peluang bagi DSAI untuk menjadi PM-9 adalah amat tipis. Tambahan pula beliau tampak sudah semakin dimamah usia, tidak begitu sihat, tiada agenda mempertahankan kedaulatan Melayu, Islam dan Raja serta amat lemah dalam menjayakan projek pembangunan negara

14. Kedaulatan negara, keselamatan dan kesihatan rakyat berkaitan pandemik COVID-19 dan pembangunan ekonomi negara adalah keutamaan yang perlu diberikan fokus oleh kerajaan dengan sinergi dari pemimpin parti pembangkang sekarang.

15. Jangan disebabkan menang sorak, kampung tergadai!

Ir Lukman Al-Hakim Muhammad
Pemerhati politik


Video banjir di KL Sentral kejadian lama: DBKL

BANGI, 24 Syawal 1443H, Rabu – Dewan Bandaraya Kuala Lumpur (DBKL) menafikan satu hantaran di aplikasi TikTok mengenai kejadian banjir yang tular di media sosial sejak semalam.

DBKL dalam kenyataan hari ini menegaskan bahawa hantaran yang tular itu adalah daripada video kejadian lama.

Katanya, sehingga jam 2 petang hari ini, tidak berlaku banjir di kawasan KL Sentral seperti yang digambarkan dalam video berkenaan.

“… dan para petugas DBKL sentiasa bersiap siaga di lokasi-lokasi yang telah dikenalpasti bagi memastikan kelancaran trafik serta memastikan kejadian air bertakung dapat dipulihkan dengan segera.

“DBKL juga sentiasa mengemaskini situasi semasa di media sosial termasuk memaklumkan lokasi-lokasi kejadian banjir kilat terkini,” katanya.

Terdahulu, beberapa jalan di sekitar ibu negara dilanda banjir kilat akibat hujan lebat sejak awal pagi ini.

Antara jalan terlibat adalah Jalan Sultan Azlan Shah, Kampung Baru dan Jalan Ampang.


Tak perlu ungkit penyatuan BN, PAS dan Bersatu

KOTA TINGGI, 2 Muharram 1444H, Ahad – Tidak perlu lagi diungkit cadangan mewujudkan Muafakat Nasional (MN) Plus, kerana ia sudah pun terhenti.

Naib Presiden UMNO, Datuk Seri Mahdzir Khalid membayangkan cita-cita itu sudah tidak lagi relevan apabila Bersatu menubuhkan Perikatan Nasional (PN).

Malam tadi, Pengerusi PN, Tan Sri Muhyiddin Yassin dilaporkan berkata beliau yakin kemenangan selesa lebih dua pertiga boleh dicapai pada Pilihan Raya Umum ke-15 (PRU15) jika kerjasama parti Melayu Islam (BN, Bersatu dan PAS) dalam MN benar-benar terjalin.

Bagaimanapun, Muhyiddin berkata, UMNO membuat keputusan menolak Bersatu dan PAS daripada menyertai MN.

Mahdzir menyifatkan kenyataan Muhyiddin mengenai MN malam tadi itu sebagai pendapat peribadi beliau.

“Saya fikir benda itu sudah lepas, lebih daripada setahun sudah berlalu. Waktu itu memang betul ada MN dan Bersatu. Ada cadangan juga pada waktu itu untuk menubuhkan MN Plus.

“Namun, apabila Perikatan Nasional (PN) ditubuhkan dan didaftarkan, benda itu (MN Plus) terhenti di situ,” katanya pada sidang media selepas merasmikan Perhimpunan Bulanan Kementerian Pembangunan Luar Bandar di Dewan KEJORA, hari ini.

Dalam pada itu, Mahdzir berkata, UMNO dan BN akan bergerak solo bagi menghadapi PRU15 kecuali pucuk pimpinan memutuskan sebaliknya.

Beliau seperti dilapor BH menegaskan, buat masa ini parti itu dan BN kekal dengan pendirian berkenaan.

“Pandangan peribadi saya, setakat ini BN dalam perkiraan PRU15 ini atas sifat solo, bagaimanapun ia terpulang kepada keputusan parti membuat keputusan muktamad.

“Kenyataan Tan Sri Muhyiddin itu tak perlu diungkit semula. Politik ini dinamik apabila benda sudah lepas macam itu, bila nak patah balik, ia lambat nak jadi,” katanya.


Rejim Zionis serang ganas kompleks perubatan terbesar Gaza

GAZA, 26 Rabiulakhir 1445H, Jumaat – Rejim Zionis terus melancarkan serangan udara ganas di Gaza dan menyerang tiga buah hospital termasuk kompleks perubatan terbesar di wilayah terkepung tersebut, lapor Kementerian Kesihatan di Gaza.

Jurucakap kementerian itu, Ashraf al-Qudra berkata, rejim pengganas itu menyerang Kompleks Perubatan al-Shifa, yang menempatkan ribuan penduduk Gaza yang dipindahkan untuk berlindung di kawasan berkenaan.

“Rejim pengganas kini mengambil langkah berbahaya dengan menyerang hospital yang menempatkan ribuan penduduk yang menumpang berteduh di kawasan hospital berkenaan.

“Zionis juga mendakwa Hamas mengendalikan sebuah pusat arahan di kawasan hospital berkenaan termasuk pintu masuk ke rangkaian terowong yang luas, yang dinafikan oleh Hamas dan pegawai-pegawai di hospital,” katanya.

Sementara itu, Ketua Pengarah Hospital al-Shifa, Mohammed Abu Salmiya berkata, serangan tersebut menyasarkan orang awam dan beberapa wartawan.

“Ini menyebabkan ramai yang terkorban termasuk ratusan yang lain berdepan kecederaan kritikal. Ia merupakan genosid di tempat ini,” kata Abu Salmiya kepada Al Jazeera.

Terdahulu, rejim pengganas itu mengebom sebuah bangunan yang berhampiran dengan hospital.

Abu Salmiya berkata, pasukan paramedik dan pesakit kini berada dalam keadaan ketakutan akibat letupan yang berhampiran dan berterusan.

“Tiada satu saat pun berlalu tanpa pengeboman menyebabkan banyak tingkap hospital telah dipecahkan, sehingga mencetuskan ketakutan dan kebimbangan dalam kalangan paramedik dan pesakit serta orang awam yang berlindung di kawasan tersebut.

“Ini adalah perang terhadap hospital dan semua rakyat di Palestin,” katanya.

Rakaman video jelas menunjukkan orang ramai berlari bertempiaran mencari perlindungan selain kelihatan seorang lelaki yang terbaring dalam keadaan berlumuran darah.

Selain Hospital Al-Shifa yang diserang, dua lagi hospital kanak-kanak, Al-Rantisi dan Al-Nasr, turut menjadi sasaran pengeboman Zionis. – Agensi


Jihad Islam beri amaran keras pada rejim negara haram Israel

BAITULMAQDIS 1 Safar 1443H, Rabu – Gerakan Jihad Islam memberi amaran keras kepada rejim negara haram Israel supaya tidak mengenakan sebarang tindakan kepada tahanan yang berjaya lolos daripada Penjara Gilboa.

Menerusi satu kenyataan, Jihad Islam juga berjanji akan memantau keadaan di penjara berkenaan dan mengingatkan supaya tidak membalas dendam kepada tahanan lain.

“Israel perlu bertanggungjawab atas apa sahaja tindakan yang dilakukan kepada tahanan.

“Kami akan mempertahankan tahanan Palestin,” kata kenyataan itu.

Difahamkan, lima daripada tahanan adalah ahli kumpulan Jihad Islam – yang berjaya melarikan diri dari Penjara Gilbao menerusi terowong yang dikorek di bawah sinki di sel.

Mereka dipercayai menggali terowong untuk keluar dari penjara yang dibina pada tahun 2004 untuk tahanan Palestin ‘paling berbahaya’.

Setakat ini, polis Israel masih gagal mengesan tahanan terbabit.

Dilaporkan, pihak berkuasa Israel telah memindahkan tahanan Israel ke penjara lain dan menghalang kesemua banduan berkenaan dengan akses televisyen. – Agensi


Russia keluarkan vaksin pertama COVID-19

MOSCOW, 25 Zulhijjah 1441H, Sabtu – Russia telah memulakan pengeluaran vaksin COVID-19 pertamanya, menurut Kementerian Kesihatan negara itu hari ini.

Kumpulan vaksin awal diperuntukkan untuk memberi imunisasi kepada doktor dan kakitangan kesihatan, sebelum dibenarkan kepada umum.

Russia secara rasmi mendaftarkan vaksin coronavirus pertama di dunia, yang dihasilkan oleh Gamaleya Research Institute of Epidemiology and Microbiology, pada Selasa lalu.

Pengumuman itu menimbulkan keraguan kepada seluruh dunia ketika Russia merancang untuk meneruskan percubaan fasa ketiga terhadap pengeluaran dan penggunaan vaksin.

Bagaimanapun, Ketua Institut Penyelidikan Gamaleya, Alexander Gintsburg mempertahankan pendekatan itu, dengan mendakwa vaksin berkenaan berdasarkan kajian saintifik yang dibuat sejak beberapa dekad lalu.

Vaksin yang disebut sebagai Gam-Covid-Vac iaitu singkatan daripada ‘Gamaleya Covid Vaccine’, dihasilkan untuk dua suntikan bagi memanjangkan imuniti.

Perbezaan dalam setiap dos adalah jenis adenovirus yang digunakan untuk menghantar vaksin ke sel-sel badan.

Untuk kesan maksimum, ejen imunisasi harus disuntik selang dua atau tiga minggu, bagi memberi tempoh bertenang kepada sistem imun yang berlawan dengan bahan asing.

Menurut arahan penggunaannya, vaksin itu sesuai untuk mereka yang berusia antara 18 dan 60 tahun, selain boleh digabungkan dengan antigen lain, termasuk melawan selesema. –  Agensi


Tak disangkal lagi, kenyataan Ronnie bukti DAP parti cauvinis!

Oleh Siti Hafidah Abd Ghaffar

BANGI, 4 Ramadan 1442H, Jumaat – Ucapan kontroversi Ahli Jawatankuasa DAP Kebangsaan, Ronnie Liu supaya parti itu tidak ‘mencairkan kecinaannya’ untuk meraih sokongan Melayu bukti jelas bahawa DAP adalah parti cauvinis Cina.

Meskipun mendapat kritikan daripada beberapa pemimpin DAP termasuk Ahli Parlimen Segambut, Hannah Yeoh serta Ahli Parlimen Damansara, Tony Pua berhubung kenyataan tersebut, hakikat sebenar DAP parti cauvinis Cina tidak dapat disangkal lagi.

Timbalan Presiden gerakan Islam Ikatan Muslimin Malaysia (ISMA), Dr Ahmad Kamsani Samingan menyifatkan, kenyataan Ronnie bukanlah kes terpencil, sebaliknya beliau mewakili majoriti akar umbi DAP.

“Terpinggirnya tokoh-tokoh pemimpin bukan Cina mengukuhkan lagi hakikat ini.

“Tindakan Tony Pua dan Hannah Yeoh hanyalah untuk mengaburi mata orang Melayu terhadap hakikat sebenar DAP,” dakwanya ketika dihubungi Ismaweb.net, hari ini.

Sebelum ini, Ronnie dalam satu program di Klang memaklumkan, parti itu tidak boleh dibataskan hanya untuk mendapatkan sokongan orang Melayu dan tidak perlu mencairkan kecinaannya hanya kerana kritikan daripada musuh politik mereka.

Jelasnya, DAP perlu bekerjasama dengan parti-parti Melayu lain tetapi tidak boleh menjatuhkan maruah atau menggambarkan diri sebagai parti bukan Cina.

Bagaimanapun, Hannah menyifatkan kenyataan Ronnie itu sebagai satu pemikiran toksik dan sempit kerana DAP merupakan parti untuk semua rakyat Malaysia.

Tegasnya, kenyataan itu bukan seperti DAP yang disertai beliau selama ini.

Tony turut tidak ketinggalan membidas Ahli Dewan Undangan Negeri (ADUN) Sungai Pelek itu dengan menyifatkan Ronnie sebagai ‘cauvinis Cina yang tidak diperlukan DAP’.


India catat 46,148 kes baharu, 979 korban dalam tempoh 24 jam

NEW DELHI, 17 Zulkaedah 1442H, Isnin – Jumlah kes COVID-19 India meningkat kepada 30,279,331 pada Isnin, berikutan 46,148 lagi kes baharu didaftarkan dalam tempoh 24 jam lalu.

Angka korban meningkat kepada 396,730 dengan 979 kematian dicatat sejak pagi Ahad, lapor Xinhua.

Ini kali pertama jumlah kes kematian harian dicatatkan di bawah angka 1,000 sejak 14 April lalu.

Masih terdapat 572,994 kes aktif di negara ini, dengan penurunan 13,409 kes dalam tempoh 24 jam.

Sejak pandemik melanda negara ini, sejumlah 29,309,607 pesakit pulih dan dibenar keluar hospital. – Bernama


Agama Melayu: Siasatan terhadap Ibu Yati hampir selesai

TUMPAT, 19 Jamadilakhir 1442H, Isnin – Siasatan berhubung ajaran ‘Agama Melayu’ yang dikatakan dibawa oleh individu dikenali sebagai ‘Ibu Yati’ atau nama sebenar Wan Noor Hayati Wan Alias akan selesai dalam tempoh terdekat, kata Timbalan Menteri di Jabatan Perdana Menteri (Agama) Datuk Ahmad Marzuk Shaary.

Beliau berkata kes itu diserahkan kepada Jabatan Agama Islam Negeri Selangor (JAIS) memandangkan ia berlaku di negeri berkenaan dan sehingga kini, siasatan sedang berjalan serta berada di peringkat akhir.

“Sebaik selesai penyiasatan oleh JAIS, kita akan buat pengumuman dan sekiranya siasatan mendapati wujud penyelewengan serta terdapat unsur ajaran sesat, JAIS akan mengambil tindakan lanjut termasuk proses pendakwaan di mahkamah,” katanya.

Ahmad Marzuk berkata demikian kepada pemberita selepas hadir di majlis sumbangan bantuan Tabung Musaadah COVID-19 JAKIM-Yayasan Waqaf Malaysia (YWM) di Hospital Tumpat di sini hari ini.

Terdahulu, beliau menyerahkan seunit dapur masak pelbagai guna bernilai RM65,000 kepada Hospital Tumpat untuk memudahkan tugasan memasak bagi keperluan pesakit COVID-19 di hospital itu.

Ahmad Marzuk turut menasihati orang ramai supaya tidak cepat menghukum seseorang individu hanya berdasarkan video yang tular.

“Soal menyeleweng akidah ini membabitkan kepakaran tertentu, bukan semua orang boleh menentukan sama ada ia menyeleweng atau tidak.

“Jadi, perkara ini perlu diserahkan kepada pihak berkuasa agama untuk menyiasat yang mempunyai kepakaran dalam bidang ini,” katanya.

Beliau berkata pihaknya menerima laporan berkaitan perkara itu minggu lepas setelah tular sebuah video memaparkan satu ritual yang agak asing bagi masyarakat orang islam sebelum menyerahkan kes tersebut kepada JAIS untuk membuat siasatan.

Media sebelum ini melaporkan pihak berkuasa sedang menyiasat dan meneliti tindakan sewajarnya berhubung isu agama baharu dikenali sebagai ‘Agama Melayu’ yang dikatakan menolak ajaran Islam.

Agama itu didakwa menggunakan lafaz syahadah yang pelik (ila ha ila ra ila ma) dan disambung dengan pengakuan ‘Aku Melayu’ sebanyak tujuh kali. – Bernama


Judi dalam talian: 28 termasuk 9 warga China ditahan

KUALA LUMPUR, 15 Zulkaedah 1441H, Selasa – Polis menahan 28 individu termasuk lapan wanita yang disyaki menjalankan kegiatan perjudian dalam talian di sebuah pejabat di Jalan Cheras di sini, semalam.

Kesemua 11 lelaki dan lapan wanita tempatan serta sembilan lelaki warganegara China berusia antara 20 hingga 33 tahun itu ditahan pada pukul 8 malam.

Ketua Polis Daerah Cheras ACP Mohamed Mokhsein Mohamed Zon berkata, polis merampas pelbagai peralatan antaranya empat komputer, 69 telefon bimbit, enam komputer riba serta wang tunai pelbagai mata wang bernilai RM20,000.

“Aktiviti perjudian secara dalam talian ini dipercayai telah beroperasi lebih kurang sebulan. Segala bentuk aktiviti perjudian dibuat oleh pelanggan dan ahli sindiket melalui laman sesawang khas dan sasaran sindiket ini adalah pelanggan di negara China,” katanya dalam satu kenyataan hari ini.

Beliau berkata, kesemua suspek warga tempatan direman selama dua hari manakala warga China itu direman selama 14 hari dari tarikh ditahan.

Katanya, kes ini disiasat mengikut Seksyen 4(1)(c) Akta Rumah Judi Terbuka 1953 dan Seksyen 6(1)(c) Akta Imigresen 1959/63. – Bernama


MARSIS kesal cadangan STAR buka pusat kasino di Sabah

KOTA KINABALU, 20 Ramadan 1443H, Jumaat – Markas Siswa Siswi Islam Sabah (MARSIS) meluahkan rasa kesal terhadap kenyataan Parti Solidariti Tanahairku (STAR) yang mencadangkan pusat kasino dibuka di Sabah dengan alasan untuk menggalakkan pertumbuhan ekonomi.

Rais Lajnah Siasah dan Penerangan MARSIS, Mohd Zulfikaar Azizi Aliakbar berkata, terdapat banyak kajian di seluruh dunia membuktikan budaya judi mendatangkan impak negatif.

Katanya, antara kajian tersebut adalah yang dibuat oleh Public Health England yang menyenaraikan 10 kesan buruk akibat berjudi.

“Antaranya adalah menghancurkan institusi keluarga, merosakkan mental dan fizikal, peningkatan jenayah dan mengubah keperibadian seseorang.

“Ini membuktikan perbuatan judi akan merosakkan masyarakat dalam pelbagai aspek,” katanya dalam kenyataan, di sini.

Bimbang dengan segala impak negatif perjudian, Mohd Zulfikaar berkata, MARSIS berharap kerajaan Sabah tidak terpengaruh terhadap cadangan mana-mana pihak yang boleh mendorong ke arah merosakkan masyarakat.

Oleh itu, MARSIS mencadangkan kerajaan negeri memberi fokus kepada sektor pelancongan, kesukanan dan perubatan bagi memajukan ekonomi negeri dengan lebih pesat serta sihat.

“MARSIS berharap setiap kenyataan yang dikeluarkan pemimpin-pemimpin politik perlu dibuat bersandarkan kajian ilmiah sesuai dengan normal majoriti masyarakat di Sabah,” katanya

Terdahulu, Naib Presiden STAR, Kenny Chua dilapor berkata, sudah tiba masanya Sabah dibenarkan membina kasino di destinasi pelancongan bagi meningkatkan ekonomi negeri.

Beliau berkata, kasino mempunyai kesesuaian dengan pembangunan pelancongan dan akan memacu pelancong berbelanja tinggi dari rantau ini serta dunia untuk datang ke negeri ini.


JKN Perak pastikan pengurusan hospital dalam keadaan optimum

IPOH, 24 Zulhijjah 1442H, Selasa – Jabatan Kesihatan Negeri (JKN) Perak telah mengatur pelbagai strategi dalam pengurusan hospital-hospital Kementerian Kesihatan (KKM) di negeri ini agar perkhidmatan yang disediakan sentiasa berada di dalam keadaan yang optimum sejak pandemik COVID-19 melanda tahun lepas.

Pengarah Kesihatan Negeri Datuk Dr Ding Lay Ming berkata ini termasuklah penglibatan sebanyak 14 hospital KKM dan sejumlah 963 katil serta 81 katil Unit Rawatan Rapi (ICU) telah disediakan khusus untuk merawat pesakit COVID-19.

“Selain itu, Pusat Kuarantin dan Rawatan COVID-19 Berisiko Rendah (PKRC) Arena Badminton, Ipoh dengan kapasiti sebanyak 520 buah katil telah ditubuhkan dengan kerjasama kerajaan negeri.

“Ini menjadikan jumlah keseluruhan sebanyak 1,564 buah katil disediakan khusus bagi merawat COVID-19 di negeri Perak,” katanya dalam satu kenyataan.

Dalam perkongsian di laman Facebook Ketua Pengarah Kesihatan Tan Sri Dr Noor Hisham Abdullah pada Sabtu malam, memaklumkan Perak mencatatkan peningkatan kes COVID-19 kategori 4 dan 5 yang memerlukan rawatan kritikal atau Unit Rawatan Rapi (ICU).

Dr Noor Hisham berkata setakat Sabtu, terdapat 121 pesakit COVID-19 di Perak yang sedang dirawat di ICU dengan kadar purata tujuh hari penggunaan katil ICU melebihi 100 peratus.

“JKN Perak dengan kerjasama kerajaan negeri dan pelbagai agensi sedang giat melakukan persiapan bagi menghadapi peningkatan mendadak kes COVID-19 yang diramalkan berlaku dalam tempoh dua hingga tiga minggu lagi,” katanya lagi.

Perak mencatatkan 748 kes baharu COVID-19 semalam. – Bernama


527 kluster COVID-19 direkodkan libat tempat kerja

KULAI, 1 Rejab 1442H, Sabtu – Sebanyak 527 kluster dikenal pasti melibatkan tempat kerja daripada keseluruhan 852 kluster dilaporkan dalam gelombang ketiga pandemik COVID-19 di dalam negara sejak 20 Sept lepas hingga semalam.

Menteri Kesihatan Datuk Seri Dr Adham Baba berkata seramai 78,906 orang didapati positif COVID-19 daripada seramai 315,100 orang di dalam kluster tempat kerja yang disaring.

“Daripada jumlah kes positif di tempat kerja tersebut, seramai 58,318 orang daripadanya adalah dalam kalangan bukan warganegara Malaysia manakala 20,588 orang lagi adalah warganegara,” katanya kepada pemberita pada Operasi Bersepadu Jabatan Kesihatan Negeri Johor, Polis Diraja Malaysia (PDRM) dan Jabatan Tenaga Kerja Negeri Johor di tiga asrama pekerja asing di Jalan Seelong, Senai, di sini hari ini.

Kategori pembuatan mencatatkan kluster tertinggi dengan sebanyak 194 kluster, perkhidmatan (175), pembinaan (97), pentadbiran awam (39), pertanian (14) manakala perlombongan/kuari (lapan).

Sementara itu, Dr Adham berkata pemeriksaan di tiga asrama di Jalan Seelong itu dilakukan susulan terdapat 327 pekerja asing di asrama terbabit didapati positif COVID-19 daripada keseluruhan 568 pekerja yang disaring, dari 5 hingga 11 Feb lepas.

Pemeriksaan mendapati tiada pengamalan 3S, iaitu elak tempat sempit, tempat sesak dan sembang dekat di tempat penginapan pekerja asing yang melanggar Akta Pencegahan dan Kawalan Penyakit Berjangkit 1988 (Akta 342) serta Akta Standard Minimum Perumahan, Penginapan dan Kemudahan Pekerja 1990 (Akta 446).

Jabatan Tenaga Kerja Negeri Johor telah diarahkan untuk melakukan siasatan terhadap tempat penginapan itu. – Bernama


Syarat UMNO: Keputusan PAS mesti ambil kira untung rugi umat Islam

Oleh Ainul Illia Meor Suzurudin

BANGI, 6 Rabiulawal 1444H, Isnin – PAS perlu membuat keputusan tepat sama ada  terus bersama Bersatu dalam Perikatan Nasional (PN) atau mencari jajaran politik baharu bersama UMNO menerusi Muafakat Nasional (MN).

Pemerhati politik, Ir Ts Muhammad Lukman Al-Hakim Mohamad percaya ketika ini PAS merasa tekanan namun, parti itu perlu mendahulukan agenda perjuangan Islam sebelum yang lain.

“Saya faham PAS sudah tentu berasa sangat tertekan kerana sekarang bersama PN mereka memerintah kerajaan Persekutuan. Pelbagai posisi, jawatan menteri, timbalan menteri dan pelbagai kelebihan yang sedang dinikmati oleh PAS.

“Tetapi, sebenarnya itu bukanlah asas untuk menentukan sama ada terus bersama PN atau bersama UMNO yang mungkin ramai menyebut bakal memenangi Pilihan Raya Umum ke-15 (PRU15).

“Apa yang penting adalah agenda perjuangan Islam. Dengan pelbagai faktor yang ada, sudah pasti PAS berada dalam dilema untuk terus kekal dalam kerajaan,” katanya ketika dihubungi Ismaweb.net, hari ini.

Sementara UMNO pula, katanya, di satu pihak yang lain sangat optimis untuk memenangi PRU15, dek kerana itu mereka ‘jual mahal’ dan meletakkan pelbagai syarat kepada PAS.

Malah, kemungkinan besar jika UMNO-BN menang PRU15 atau memenangi majoriti, mereka akan membakulsampahkan pula Bersatu.

“Ini adalah faktor yang membuatkan UMNO ini begitu bongkak, sombong dan kita tahu UMNO ini sangat pragmatis, tidak ada pendirian, sudah hilang hala tuju perjuangan Melayu apatah lagi Islam.

“Jadi di sinilah PAS harus membuat satu keputusan yang tepat untuk terus bersama-sama dengan Bersatu atau UMNO yang kita tahu sangat-sangat mementingkan diri sendiri dan tidak ada identiti,” katanya.

Lukman yang juga Setiausaha Agung BERJASA berkata, walau apa pun syarat yang diletakkan mana-mana pihak, perbincangan menyeluruh perlu dilakukan agar keputusannya tidak menjadi kerugian kepada umat Islam di negara ini.

“Nasihat saya yang ikhlas kepada PAS, sila buat keputusan berdasarkan agenda perjuangan dan juga motif untuk memartabatkan Islam di Malaysia berlandaskan syarak.

“… dan juga timbal balik keuntungan dan kerugian untuk umat Islam di Malaysia, bukannya berdasarkan habuan politik untuk terus berada di dalam kerajaan Persekutuan atau pun posisi strategik di dalam kerajaan.

“Saya tahu ini satu keputusan yang sukar. Saya doakan pimpinan PAS dapat membuat satu muzakarah yang menyeluruh, memanggil pakar-pakar. Membincangkan secara masak dan tuntas bagi mendapat strategi terbaik dalam menghadapi PRU15 akan datang,” katanya.

Terdahulu, UMNO dilaporkan memberi kata dua kepada PAS sekiranya mahu meneruskan hasrat bekerjasama politik dengan parti itu untuk menghadapi PRU15 tidak lama lagi.

Presiden UMNO, Datuk Seri Dr Ahmad Zahid Hamidi berkata, parti itu menetapkan tiga syarat utama kepada PAS iaitu perlu keluar daripada gabungan Perikatan Nasional (PN) serta memutuskan hubungan politik dengan Parti Pribumi Bersatu Malaysia (Bersatu).

PAS juga perlu mengisytiharkan secara rasmi bahawa parti itu sudah mufarakah’ (berpisah) sepenuhnya dengan PN dan Bersatu.

Memberi reaksi kepada syarat itu, Setiausaha Agung PAS, Datuk Seri Takiyuddin Hassan berkata, PAS akan mengkaji secara mendalam keterbukaan UMNO untuk menyuburkan kembali MN dengan keputusan muktamad mengenainya akan dibuat parti itu sebelum hujung minggu ini.

Beliau berkata, keputusan itu akan mengambil kira aspek maslahah yang lebih besar serta mudhorat (risiko) yang lebih ringan.


Cuba masuk Malaysia, 18 pendatang tanpa izin ditahan

KUALA LUMPUR, 10 Jamadilakhir 1442H, Sabtu – Seramai 18 pendatang tanpa izin ditahan di Teluk Ramunia, Kota Tinggi, Johor pagi tadi ketika cuba masuk ke negara ini secara tidak sah.

Markas Divisyen Ketiga Infantri Malaysia Kem Terendak, Melaka dalam satu kenyataan memaklumkan, kesemua mereka ditahan menerusi tiga serbuan pada pukul 2.15 pagi, 7 pagi dan 10.50 pagi ketika pelaksanaan Op Benteng.

Menurut kenyataan itu, pasukan “Quick Reaction Force” (QRF) dan Tim Drone Bahagian Staf Perisikan Pertahanan (BSPP) diatur gerak selepas Sistem Pengawasan Maritim Laut Malaysia (SWASLA) mengesan pergerakan bot yang mencurigakan menghala ke arah lokasi berkenan.

“Kesemua 18 pendatang tanpa izin warga Indonesia yang ditahan terdiri daripada lima lelaki dan 13 wanita berusia lingkungan antara 28 hingga 51 tahun, dipercayai baru tiba ke negara ini melalui jalan yang tidak sah.

“Jumlah rampasan keseluruhan dianggarkan bernilai RM16,918 melibatkan wang tunai mata wang Malaysia dan mata wang Indonesia, telefon bimbit, jam tangan serta barang kemas,” menurut kenyataan itu.

Semua pendatang tanpa izin dibawa ke Markas Taktikal Tanjung Sepang untuk menjalani pemeriksaan dan saringan COVID-19 sebelum diserahkan kepada Jabatan Imigresen Malaysia dan laporan polis dibuat di Balai Polis Bayu Damai. – Bernama


PAS akan pertahan kerusi Parlimen Kemaman dengan majoriti besar

BANGI, 10 Rabiulawal 1445H, Selasa – Tidak mustahil PAS mampu mempertahankan kerusi Parlimen Kemaman dengan majoriti besar sekiranya Pilihan Raya Kecil (PRK) diadakan.

Ketua Pemuda PAS, Ahmad Fadhli Shaari berkata, sekiranya parti ambil keputusan untuk tidak merayu keputusan mahkamah bagi menjimatkan masa, sudah tentu akan berlaku PRK dan wang rakyat terpaksa digunakan untuk mengendalikannya.

“Namun, kita berikrar akan pertahankan Parlimen Kemaman sekali lagi dalam pilihan raya kecil dengan majoriti yang lebih besar insya-Allah,” katanya menerusi hantaran di Facebook beliau hari ini.

Beliau berkata demikian susulan Mahkamah Pilihan Raya Terengganu pada Selasa menerima petisyen yang difailkan seorang pengundi bagi membatalkan kemenangan Ahli Parlimen Kemaman daripada PAS, Che Alias Hamid pada Pilihan Raya Umum ke-15 (PRU15).

Keputusan itu dibuat Hakim Pilihan Raya, Datuk Anselm Charles Fernandis setelah mendapati wujud unsur sogokan kepada pengundi ketika tempoh kempen pilihan raya bagi Parlimen Kemaman.

Menghormati keputusan itu, Ahmad Fadhli berkata, terpulang kepada perbincangan di peringkat tertinggi parti untuk merayu atau tidak.

Pun begitu, Ahmad Fadhli rasa pelik apabila Suruhanjaya Pencegahan Rasuah Malaysia (SPRM) mengumumkan peruntukan kerajaan ketika musim pilihan raya bukan rasuah seperti yang dilakukan Timbalan Perdana Menteri, Datuk Seri Ahmad Zahid Hamidi ketika berkempen untuk PRN di Terenganu sebelum ini.

“Sedangkan mahkamah memutuskan hari ini segala macam bentuk bantuan kerajaan negeri ketika kempen pilihan raya umum ialah satu bentuk sogokan yang bertujuan mempengaruhi pengundi.

“Jika berlaku pilihan raya kecil, secara peribadi saya berpandangan calon Barisan Nasional yang paling sesuai ialah Datuk Seri Ahmad Said. Kita berlawan pulak sekali lagi Abang Eid!” katanya.


Hina Agong serlah sikap kiasu, biadab UMANY

BANGI, 16 Rabiulawal 1442H, Isnin – Tindakan menghina Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah boleh diumpamakan sebagai menghina sesebuah negara.

Perbuatan itu juga menyerlahkan wajah sebenar Persatuan Pemuda Baharu Universiti Malaya (UMANY) sebagai sebuah pertubuhan ultra kiasu yang biadab.

Ketua Komunikasi dan Multimedia Pertubuhan Pembela-Pembela Islam Malaysia (PEMBELA), Haji Rashidi Haris menyifatkan, UMANY sebagai anak-anak kiasu yang tidak menghormati Rukun Negara terutama sekali ‘Kesetiaan kepada Raja dan Negara’.

Jelasnya, negara disanjung apabila raja berdaulat, justeru negara wajib melindungi raja supaya ia dijunjung tinggi dan dihormati.

“Yang di-Pertuan Agong bukannya sekadar simbol negara tetapi merupakan tonggak kedaulatan negara.

“Menghina Yang di-Pertuan Agong sama seperti kita menghina negara sendiri di mata negara lain, kerana baginda merupakan Ketua Negara bagi negara Malaysia,” katanya dalam kenyataan ringkas, hari ini.

Sebelum ini, pertubuhan dipercayai pro-DAP itu menyatakan pendiriannya iaitu Agong tidak boleh mencampuri urusan negara tetapi perlu sentiasa menjaga sikap berkecuali dan memainkan peranannya dalam kerangka yang dibenarkan oleh Perlembagaan.

UMANY mendakwa, Malaysia telah meneruskan demokrasi berparlimen dan raja berperlembagaan sejak penubuhannya.

Kata pertubuhan itu, di bawah sistem ini, walaupun Malaysia mengekalkan sistem monarki, raja hanya mempunyai status simbolik yang diberikan oleh Perlembagaan Persekutuan.

Menurut Artikel 40, perenggan 1A Perlembagaan, Ketua Tertinggi Persekutuan harus bertindak sesuai dengan nasihat yang dibuat oleh Kabinet.

Sama ada melantik Ketua Hakim, duta diplomatik bahkan meluluskan berbagai undang-undang di Parlimen, raja tidak mempunyai wewenang, kata UMANY.